text:
मैथिली जिन्दाबाद
विराटनगर, ३१ मई २०२० ।
विशेष सम्पादकीय
आइ संध्या ७ बजे सँ दृश्यम् मीडिया संग ‘हम सब मैथिल छी’ फेसबुक समूह पर “मिथिलाक सामाजिक, सांस्कृतिक आ समृद्धिक संवर्धन” शीर्षक मे ‘मैथिली-मिथिला लेल प्रयासरत’ किछु महत्वपूर्ण संस्था प्रमुख लोकनिक संग प्रखर परिकल्पक-योजनाकार श्री राजकिशोर झा (अहमदाबाद) केर समन्वय मे लाइव विमर्शक सत्र राखल गेल अछि। आजुक लाइव केर पुनीत उद्देश्य ओना तऽ देल गेल विषय सँ स्वतः परिचय भेटैत अछि, तथापि निम्न विषय पर चर्चा केन्द्रित रहबाक अपेक्षा कयल जा रहल अछिः
१. मिथिलाक ऐतिहासिक-पारम्परिक मूल्य व मान्यता केँ बचेबाक लेल, मैथिली भाषा आ साहित्य केर सेवा मे, संगहि वर्तमान समयक राज्य व्यवस्था मे मैथिल पहिचान प्रति नीति निर्माणकर्ताक मध्य कोन तरहक सहकार्य सब विभिन्न स्थान पर कार्यरत संस्था द्वारा कयल जा रहल अछि – ताहि पर विस्तार सँ चर्चा होयत।
२. मैथिल जनता आइ भारत-नेपाल केर मूल भूमि सँ सौंसे संसार धरि प्रवासी बनिकय जीवन निर्वाह करबाक संग व्यक्तिगत आर्थिक विकासक संग अपन मौलिक मातृभूमि केर विकास लेल सेहो सामर्थ्य हासिल कयलनि अछि। एहेन सकारात्मक परिस्थिति मे ‘स्वयंसेवा-स्वसंरक्षण’ केर सिद्धान्त पर विकासक कोन अवधारणा पर काज कयल जाय, ई केन्द्रिय विषय होयत।
३. राज्य केर नजरि मे मिथिला प्रति केहेन सोच अछि? मिथिलाक पिछड़ापन केँ दूर करबाक लेल कोन तरहक योजना विकास कयल गेल अछि? प्राथमिक शिक्षाक माध्यम मातृभाषा जे संविधानप्रदत्त ‘मौलिक अधिकार’ थिक, ताहि पर व राज्यक कामकाजी भाषाक रूप मे मैथिली केँ मान्यता प्रदान करबाक विन्दु पर सरकारक रवैया केहेन अछि? शिक्षक केर नियुक्ति, सरकारी शिक्षा अवस्था – जनसामान्य लेल राज्यक अन्य कल्याणकारी योजना आदि पर चर्चा कयल जायत।
४. भारत-नेपाल केर सनातन मैत्रीपूर्ण सम्बन्ध मे मैथिल आ मिथिला केर भूमिका पर सेहो विचारक आदान-प्रदान होयत।
५. ‘ग्लोबल मैथिल’ परिकल्पना केँ सशक्त बनेबाक दिशा मे आर कि-कि डेग उठायल जाय ताहि पर मंथन होयत।
६. संस्थागत एकजुटता आ आपसी सहकार्यक पुरान संस्कार केँ आगू आरो केना मजबूत कयल जा सकैत अछि, संगहि सभा-समारोह पर खर्च कयल जायवला टका-पैसाक सार्थक सदुपयोग कोना कयल जा सकैत अछि, एहि पर सेहो चर्चा कयल जायत।
एहि कार्यक्रम मे मैथिली एसोसिएशन नेपाल केर प्रतिनिधित्व हमहुँ करब, ताहि लेल परिकल्पक श्री मणिकान्त झा तथा संयोजक श्री राजकिशोर झा केँ आमंत्रण लेल हृदय सँ आभार व्यक्त करैत छी।
हमरा जनतबे बात ओतेक करी जतेक व्यवहार मे उतारि सकी – सपना ओतेक देखी जे विपना मे सच भऽ सकय – दावी ओतबे करी जतेक कुब्बत अपना पास हुअय – आर, एहि सब बात लेल चेतना समिति, पटना समान सर्वसमर्थ अभिभावक संगठन, अखिल भारत स्तर पर मैथिलक प्रतिनिधित्व करैत वैश्विक पहिचान केँ आगू बढेनिहार अभिभावक संगठन अखिल भारतीय मिथिला संघ, पूर्वोत्तर भारत सँ राष्ट्रीय-अन्तर्राष्ट्रीय क्षेत्र मे मैथिल केर पहिचान केँ पुष्ट करयवला सक्रिय संगठन मिथिला सांस्कृतिक समन्वय समिति तथा विगत किछेक समयान्तराल मैथिलीक झंडा केँ सम्मान सँ फहरेबाक लेल सुपरिचित संगठन शाश्वत मिथिला (अहमदाबाद) लगाइत हैदराबाद, नागपुर, बंगलुरु, मुम्बई केर सुपरिचित मैथिल संगठन आदिक प्रमुख नेतृत्वकर्ता लोकनिक संग ई चर्चा स्वयं मे नव इतिहास होयत।
पूर्ण बौद्धिक स्तर केर कार्यक्रम जेकर गिनती भविष्य करत, से होयत। संसार मे लगभग सब बौद्धिक समुदाय में अदौकाल सँ मिथिला विद्यमान अछि, थाईलैंड राज परिवार जनकवँशी थिकाह, मिथिला के राज्य वैश्विक परिदृश्य में भारत केर पूर्वाश्रित में राज कय रहल अछि, भारतवर्षीय पाण्डित्य, न्याय, धर्म, दर्शन, योग, मीमांसा सभ में विराजमान अछि अपन सनातन योगदान सँ, कर्मभूमि जेकर मणि हिमालय (नेपाल) संग उत्तर भारत के सब भूभाग में, देशक स्क्वाड्रन लीडर सँ लैत ब्रिगेडियर कमांडर आ सिपाही तक मौजूद, देश विदेश आ अंतर्राष्ट्रीय निकाय केर टॉप में मिथिला, मिथिला कतय नहि!😊 तथापि राजनीति में जानकी समान सहिष्णु आ सरल केर पराकाष्ठा केँ अयोध्या वासी जेकाँ बेर बेर प्रताड़ना केँ पुनरावृत्ति करैत मिथिला केँ उपेक्षित रखने अछि, न पर्यटन न पुरातन न जलकृषि एवं जल उद्यान क्रीड़ास्थल आदि के निर्माण, स्वयंसेवा व स्वसंरक्षण पर युगों युगों सँ जीवित मिथिला दोसरक चाकर बनि प्रवासी जीवनक कुचक्र जे आब सूचक्र बनि गेल अछि, एकर भविष्य सेहो स्वयंसेवक बनिकय पूरा करब जरूरी अछि, राज्य तखनहि महत्व देत आ लाजे ओहो करत। झील केँ झिलमिल बनाउ आ पक्षी विहार सँ जल पर्यटक स्थल तक बनाकय रोजगार आ आर्थिक विकास दिस उन्मुख होउ। परम्परा में माछ मखान पान संग दूध दही, मिठाई मलीदा लेल सामुदायिक कृषि आ पशुपालन सँ कारपोरेट हाउस तक चलाउ। आईटी पार्क आ अंतर्राष्ट्रीय मैथिल समुदाय सँ जॉब आउटसोर्सिंग के प्वाइंट्स चलाउ। बहुत बात। हम चाहब अपन बेस्ट प्रस्तुति दय सकी। आशीर्वाद अपने लोकनिक बनल रहय।
विशेष बात आब लाइवे मे हो, पहिनहि सब बात कय लेनाय कल्पना टा होइत छैक आर हम मिथिलावासी सरस्वतीकृपा सँ कल्पनावीर होइत छी आर परिणाम निकालबाक घड़ी बहाना बहुत बना लैत छी, सेहो सफाई संग आ हँसैत-हँसैत तेहेन तर्क दय दैत छियैक जे विपन्नताक दर्द सेहो छूमन्तर भऽ जाइत अछि। लेकिन हम विश्वास ई दियाबय चाहब जे ई परिचर्चा बहुत रास अनुभव आ सार्थक परिणाम दुनियाक सोझाँ रखलाक बाद आबि रहल अछि, एतय छूछ कल्पना या उकटा-पैंची या आपसी ईरबाजी सभक कोनो स्थान नहि छैक। अस्तु! भेटैत छी ७ बजे सीधे लाइव मे!
हरिः हरः!!


c: text/html

text: पटना। बिहार 14.15 फीसदी विकास दर क संग देशभरि मे अव्वल भ गेल अछि। विकास क मामला में बिहार आब महाराष्ट्र, तमिलनाडु, आंध्र प्रदेश, पंजाब, हरियाणा सन राज्य कए पाछु छोडि देलक अछि। उप मुख्यमंत्री सुशील कुमार मोदी एहि पर संतोष जाहिर केलथि अछि। हुनक कहब अछि जे 2004-05 क स्थिर मूल्य क आधार पर वर्ष 2010-11 क दौरान जीएसडीपी (सकल राज्य घरेलू उत्पाद) क अंतर्गत बिहार क वार्षिक विकास दर 14.15 प्रतिशत रहल। उप मुख्यमंत्री कहला जे मिनिस्ट्री आफ स्टैटिस्टिक्स एण्ड प्रोग्राम इंप्लीमेंटेशन क अंतर्गत आर्थिक आ सांख्यिकी निदेशालय क अधीन केन्द्रीय सांख्यिकी कार्यालय द्वारा जारी आंकडा क अनुसार बिहार पिछला पांच सालक दौरान तीन वित्तीय वर्ष मे 14 फीसदी स बेसी विकास दर हासिल करबा मे सफल रहल। इ एहि गपक प्रमाण अछि जे राज्य क विकास दर मे स्थायित्व आबि रहल अछि।

robotstxt: allowed

filter: keep


text:
अमित आनन्द, महिषीधाम। जुलाई ८, २०१५. मैथिली जिन्दाबाद!!
साहित्य अकादमी सँ सम्मानित साहित्यकार उपेन्द्र नाथ झा व्यास केर पौत्र मयंक कुमार झा सिविल सर्विस परीक्षा मे मैथिली विषय सँ सफलता प्राप्त केलनि अछि। एक सुशिक्षित आ प्रतिष्ठित पारिवारिक पृष्ठभूमिक जुझारू छात्र मयंक ऐच्छिक विषय मे अपन मातृभाषाक चुनाव केलनि। माता मनु रानी इतिहास सँ एमए आ पिता सत्येन्द्र कुमार झा बिहार सरकारक पुरातत्त्व विभाग मे पुरातनविद् छथि, जखन कि मयंक केर पितामह उपेन्द्र नाथ झा व्यास साहित्य अकादमी द्वारा सम्मानित आ पेशा सँ मुख्य अभियंता पीएचइडी छलाह। मयंक पिछला एक वर्ष सँ नौकरी छोड़िकय तैयारी करबाक लेल भरपूर पढाई केलनि, पटना सँ पीटी केर तैयारी, फेर दिल्ली जाय मेन्स केर तैयारी आ साक्षात्कारक राउन्ड मे कैल गेल प्रदर्शन सँ आत्मसंतोष नहियो रखैत ओ अपन सफलता सँ काफी प्रसन्न छथि। एहि सँ पूर्वो मे ओ प्रयास कएने छलाह, असफलता सँ सफलता दिशि जयबाक आनन्द अलगे छैक, ओ अपन व्यक्तिगत भावना रखैत छथि।
मयंक स्वयं मेकेनिकल ईन्जिनियरिंग एन आइ टी जमशेदपुर सँ बीटेक पूरा केलाक बाद टाटा मोटर्स लिमिटेड मे सहायक प्रबंधक पद पर कार्यरत सेहो छलाह। मयंक अपन ईन्जिनियरिंग कालेज केर ओहि दलक सदस्य सेहो रहलाह अछि जेकरा नासा द्वारा यूएवी (unmanned aerial vehicle) डिजाइन बनेबाक लेल सम्मानित कैल गेल छल। मातृभाषा मैथिली सँ सहज अन्य भाषा नहि भऽ सकैत अछि आ निश्चित रूप सँ रैंकिंग नीक आनय मे एकर मार्क्स सहायक हेबाक भावना मयंक रखैत छथि। मयंक केर मूलग्राम हरिपुर बक्शीटोल अछि आर एहि गामक माटि – पानि मे सरस्वतीक विशेष कृपा होयबाक बात काफी प्रचलित अछि।
विदित हो जे एहि बेर सिविल सर्विसेज परीक्षा मे कुल १५ छात्र ऐच्छिक विषय मैथिली सँ सफलता प्राप्त केलनि अछि। मैथिली भाषाभाषी लेल ई एकटा उत्साहक विषय भेल जे भाषाक भविष्य सुरक्षित रखबा मे रोजगारक प्रमुख भूमिका केँ वर्तमान सकारात्मक परिणाम जोगा सकल अछि। मैथिली जिन्दाबादक तरफ सँ समस्त सफल अभ्यर्थी आ भविष्य मे सेहो जे एहि लेल प्रयास करता, तिनका सबहक लेल विशेष प्रशंसाक संग शुभकामना सेहो बेर-बेर देल जा रहल अछि। मैथिली जिन्दाबाद!!


text:
आशा चौधरी।
# सौजन
आइ के विषय पर हमर बहिन भाई सब लिखलथि बहुत नीक स आ सौजन के बहुत रास अर्थ सेहो उभरि क आयल, हमरा जनतबे एकर जतेक अर्थ लगाबी सौ+ जन यानि सौहार्द जन मतलब व्यक्ति
त ओहि व्यक्ति के सौहार्दपूर्ण वातावरण मे और बियाहक समय या बियाहक बाद समधि के अगर भात खुआयल जाइत अछि ओकरा कहै छै सौजन.
सौजन मे समधि के थारी सजाकय देल जाइए, थारी के काते काते अनगिनत बाटी कटोरी मे तरकारी तीमन देल जाइत अछि, कम स कम इक्कीस टा तरकारी तीमन रहक चाही जाहि प्रमुख अछि बऽड़ बऽड़ी ओल परोर बटबड़ घी बाटी मे, तरुआ के अलगे सचार, तखन भरि टोलक स्त्रगंण सब कने ओढ मे बैसि कय मिठकर मिकगर गीत गारि सब दै छथिन अपन गीतक माध्यम स, हाँ भात कोना साँठल अछि सेहो देखल जाइत अछि. हाथ में घ्यु लगाकय कसि खय एखदम गोल बनाकय साँठल जाइत अछि, गीतक शुरुआत एना होइत अछि – मेंही भात जतन भनसिया साँठिकय देवैनि हे
और ओहि गीतक माध्यम स सब तरकारी तीमन के नाम लेल जाइत अछि, जेना ओल परोर बटबड़ इत्यादि
तकर बाद हास्य विनोद के गीत होइत अछि जेना
अजगुत लागैयै गे दाई बुढ़बा टुपटुप खैयने जाइ
हैयो ककरा मांलहुं जुता हैयो केये जे देलक छाता
राजा दशरथ के सेहो मिथिला मे गारि भेलैनि आ बड नीक लागैन गारि सुनि सुनि क धीरे धीरे खाइथ.
गोरे दशरथ गोर कौशल्या राम भरत कियै कारी यौ
खीर खाय बालक जन्मौलनि अवधपुरी के नारी यौ
हमरा जनतबे यैह थिक सौजन उपर स पान सुपारी लौंग दक्षिणी सब देल जाइत अछि तकर बाद पाँचोटुक लत्ता कपड़ा विदाई जनेऊ सुपारी रुमाल सब किछु दय क समधि के विदा कैल जाइत अछि.
धन्यवाद🙏
“मिथिला क विलक्षण व्यवहार”
आशा चौधरी।


text:
केंद्रीय गृहमंत्री अमित शाह आब पूर्ण स्वस्थ भ’ गेल छथि आ हुनका अस्पताल स’ छुट्टी सेहो भेटि गेल अछि। आइ भोर अमित शाहके 12 दिन बाद एम्स स’ छुट्टी भेटि गेल। कोरोनाक बाद इलाजक लेल (पोस्ट कोविड केयर) अमित शाह एम्समे भर्ती छलाह। अखिल भारतीय आर्युविज्ञान संस्थान (एम्स) दिस स’ इ जानकारी देल गेल अछि।
गृहमंत्री अमित शाह हालमे कोरोना संक्रमित भेटल छलाह। मेदांता अस्पतालमे इलाजक बाद थकान आ देहमे दर्दक शिकायतक बाद एम्समे भर्ती कयल गेल छलाह. अमित शाहक इलाज एम्सक डायरेक्टर डॉक्टर रणदीप गुलेरियाक नेत्तृत्ववला टीमक देखरेखमे चलल।
55 सालक शाह 2 अगस्तके ट्विटरक माध्यम स’ देशके बतओने छलाह जे ओ कोरोना संक्रमित भेटलाह अछि। एकर बाद हुनका गुरुग्रामक मेदांता अस्पतालमे भर्ती कराओल गेल। कोरोना रिपोर्ट निगेटिव अयबाक बाद हुनका एहिठाम स’ डिस्चार्ज कयल गेल छल।


text:
गया। 28 दिसम्बर। कलयुगी पिता-पुत्र द्वारा खुनक रिश्ता क' कलंकित करबाक खबैर भेटल अछि। प्राप्त खबैर केर मुताविक सात बरख धरी हवसी पिता आओर भाई अपनहि बेटी-बहिन केर करैत छल यौन शोषण, पीड़िता केर शिकायत पर पुलिस पीड़िता क' एहि सँ मुक्त करेलक। पीड़िता हिम्मत देखबैत थाना पहुंच अप्पन पिता आओर दू सहोदर भाई पर F.I.R दर्ज करौलनि। पीड़ित कहली जखन बेटी अपनहि घर मे सुरक्षित नहि छथि तेँ जेती कटा। एहि तरहक बेटी केर पवित्र सबंध क' तार - तार कराइ बला मामला केर खुलासा भेल अछि। जिनकर जिमेवारी छल देखभाल करबाक उवे बैन बैसला हवसी।
प्राप्त खबैर केर मुताविक गया जिलाक मानपुरक बुनियादगंज थाना क्षेत्र केँ रहिवासी पीड़िता जखन पुलिस अधिकारी क' एहि बातक जानकारी फोन पर देली तखन पुलिस पीड़िता केँ घर पहुंच पीड़िता क' थाना आनलक। पीड़ित पुलिस क' कहलक कि घरक इज्जत क' घरे मे रहैय देवाक हवाला द' पिता आओर दू भाई हुनका पहिचा 7 बरख सँ हवस केर शिकार बनबैत आएब रहल छल। विरोध केला पर पीड़िता संग माएरपीट कायल जायत छल।
कलयुगी पिता-पुत्र पीड़िता क' घर सँ बाहर निकले नहि दैत छल ताकि कतो भाएग नहि जाय। पीड़िता जखन ऐहीक शिकायत अप्पन माँ सँ करैत छथि तेँ माँ सेहो चुप्पी साधने रहैत छथि। पीड़िता अप्पन पिता अर्जुन प्रसाद, भाई रौशन व आकाश केर खिलाफ यौन शोषण करबाक प्राथमिकी दर्ज करेना छथि। ओतहि पीड़िता केँ कहब अछि कि आब ओ अप्पन घर जाय लेल नहि चाहैत छथि आओर अप्पन पूरा परिवार सँ अलग रहे चाहैत छथि। ऐही सम्बंध मे वजीरगंज डीएसपी अभिजीत कुमार सिंह कहलनि कि प्राथमिकी दर्ज क' लेल गेल अछि आओर मामलाक जांच कायल जे रहल अछि। पीड़िता केर मेडिकल जांच कराओल जे रहल अछि।


text:
पटना। 17 नवम्बर। चुनाव आयोग द्वारा जनता दल यूनाइटेड (जेडीयू) केर चुनाव चिह्न बला मामला सुलझाबैत नीतीश कुमार केर नेतृत्व बला जेडीयू क' चुनाव चिह्न 'तीर' देबाक फैसला कायल गेल। ऐहिक संग चुनाव आयोग द्वारा छोटू भाई अमरसंग वसावा केर अप्पन ग्रुप क' असल जेडीयू बतबै बला याचिका क' सेहो खारिज कायल गेल। चुनाव आयोग इयो कहने अछि कि नीतीश कुमार लग विधायक सभक नीक समर्थन अछि। चुनाव आयोग केर एहि फैसला सँ शरद यादव खेमा क' बड़का झटका लागल अछि।
अपने क' बता दी कि महागठबंधन टुटबाक बाद सँ दुनू खेमा केर बीच चुनाव चिह्न ल'के विवाद छल। एहिसँ पहिने जेडीयू के नीतीश कुमार बला खेमा सोम दिन चुनाव आयोग सँ मिल पार्टी केर चुनाव चिह्न पर जल्द फैसला लेबाक मांग केना छल। शरद यादव गुट सेहो पार्टी केर चुनाव चिह्न 'तीर' पर अप्पन दावा करैत छल। नीतीश खेमा केर आरोप छल कि शरद गुट एहि फैसला केँ लटकाबे चाहैत छल ताकि गुजरात विधानसभा चुनाव मे पार्टी केर निशानक उपयोग नहि कायल जे सके।
ऐहिक सभ मुख्यमंत्री नीतीश कुमार केर नेतृत्व मे आब जेडीयू गुजरात विधानसभा चुनाव मे अप्पन चारि - पांच परंपरागत सीट पर चुनाव लड़त। ऐहिक बारे मे जेडीयू प्रवक्ता केसी त्यागी कहलनि कि पार्टी के राज्यसभा सदस्य सभके छोएर जेडीयू के सभ विधायक आओर सांसद नीतीश कुमार केर समर्थन केना छल आओर एहि संबंध मे चुनाव आयोग मे शपथपत्र सेहो देल गेल छल।


text:
अखिल भारतीय मिथिला पार्टीक महासचिव रत्नेश्वर झा द्वारा मिथिला क्षेत्र मे भोजपुरी भाषा मे देल गेल भारतीय चुनाव आयोग केर प्रचारवला होर्डिंग पर सख्त ऐतराज केर संग मैथिली एवं मिथिला अभियान सहित आम मैथिलीभाषी प्रति आक्रोश प्रकट कैल गेल जे आखिर मिथिलहि केर बेटी शारदा सिन्हा केर फोटो आ कैप्सन अपील मे भोजपुरी भाषा केर प्रयोग करैत मिथिलावासीक भाषाक अपमान कोना वर्दाश्त कैल जा रहल अछि। मिथिलाक्षेत्र मे जगह-जगह सरकारी विज्ञापन तथा मतदाता केर जागरण हेतु चुनाव आयोग केर विज्ञापन आदि मे मैथिलीक प्रयोग नहि करब राज्य द्वारा ई मानब भेल जे मैथिली भाषा आब जीवित नहि रहि गेल अछि, मिथिला मे सेहो स्थानीय भाषा भोजपुरी बनि गेल अछि। किछु भाषा अभियानी सरकार द्वारा जानि-बुझिकय एहि तरहक कूचेष्टा मिथिलाभाषीक अपमान करबाक लेल आ मैथिली पर भोजपुरी भारी पड़बाक कूतथ्य प्रमाणित करबाक लेल केलक कहलनि अछि।
विदित हो जे मैथिली बिहार केर एकमात्र भाषा अछि जे भारतीय संविधानक आठम अनुसूची मे स्थान प्राप्त केने अछि। मैथिली भाषा ओ साहित्य केर प्राचीनता, मधुरता आ संपन्नताक बदौलत ई एहि विशिष्ट दर्जा केँ दीर्घकालीन संघर्षक बाद पेलक, जखन कि भोजपुरी भाषा जेकर न कोनो व्याकरण केर विकास भेल, नहिये कोनो महाकाव्य वा अन्य गूढ साहित्य सृजन भेल सेहो भारतीय संविधानक आठम अनुसूची मे स्थान प्राप्त करबाक लेल आइ धरि संघर्षरत अछि। शायद एहि तरहक कूकृत्य सँ भोजपुरी भाषीक क्षेत्र देखबैत मिथिला गरिमा केँ स्वत: समाप्त करबाक कोनो षड्यन्त्र कैल जा रहल अछि, कारण बिहार सरकार अपन बिहार गीत मे सेहो मिथिलाक कोनो अस्मिता केँ सम्मानपूर्वक स्थान नहि देने छल। कतेको विरोधक बावजूद एहि तरहक अनेकानेक अपमान मिथिलावासी केँ बिहार राज्य आ बिहारी पहिचान सँ होइत रहल अछि।
एक पृथक् मिथिला राज्य अभियानीक कहब छन्हि जे जाबत मिथिलाक राज्य अलग नहि होयत, पटनाक कूत्सित आ बयमान मानसिकता सँ मिथिला केँ एकटा उपनिवेश बनबैत स्वतंत्र अस्मिताकेँ मृत्युकेँ दान देबाक हरसंभव प्रयास हेब्बे टा करत। मैथिली केर हितचिन्तन कएनिहार अत्यन्त प्राचीन आ बिहारक राजधानी पटना मे स्थापित संस्था ‘चेतना समिति’ केर वर्तमान अध्यक्ष जे स्वयं सरकार आ राजनीतिक तवका मे नीक पकड़ रखैत छथि, ओ कतेको बेर सरकार सँ मैथिली भाषा मे सेहो सरकारी विज्ञापन करबाक माँग कय चुकला अछि, लेकिन ताहि सब पर कोनो सुनबाई एखन धरि बिहार सरकार या हुनक समर्थित जदयू जेकर अगुवाई मे आइ १० वर्ष सँ बिहार मे शासन चलि रहल अछि, कियो एहि माँग केँ पूरा नहि कय सकल अछि। मैथिली माध्यम सँ प्राथमिक शिक्षा केर मौलिक अधिकार संविधानक बाद पटना उच्च न्यायालय आ दिल्ली सर्वोच्च न्यायालय पर्यन्त दय चुकल अछि, लेकिन बिहार सरकार माध्यम स्वीकार करैत मैथिली मे शिक्षा देबाक बात करत तेकरा तऽ दूरे छोड़ू, सरकार द्वारा मैथिलीक शिक्षक तक केर नियुक्ति आइ कतेको वर्ष सँ लंबित अछि। पहिने लोक मैथिली राखि माध्यमिक सँ उच्च स्तर धरि विद्या अध्ययन करैत छल, मुदा शिक्षक केर अभाव मे मैथिल छात्र अपन मातृभाषा सँ मैट्रीक तक पास नहि कय सकैत अछि।
विदित हो जे अहु बेर सिविल सर्विस केर संघीय आयोग मे १५ टा अभ्यर्थी सफलता प्राप्त केलनि। मैथिल छात्रक अतिरिक्त आन-आन राज्य केर छात्र सेहो मैथिली विषय राखि सिविल सर्विस केर परीक्षा मे उतीर्ण भेलाह। लेकिन बिहार सरकार केर एहेन कोन शत्रुता छैक जे ओ मैथिली केँ मृत मानि रहल अछि, ई एकटा गंभीर प्रश्न ठाढ अछि। सरकारक संग-संग दोष मिथिलाक्षेत्रक ओहि सब उम्मीदवार आ निर्वाचित विधायक एवं सांसद केर सेहो छन्हि जे निजभाषा केँ अपमानित होइत चुपचाप देखि रहला अछि, ओ सब स्वयं सेहो एहि पापाचार मे ओतबे संलिप्त छथि, कारण चुनाव प्रचार केर पोस्टर आ जिंगल सीडी सब सेहो मैथिली भाषा मे अपनो नहि बनबैत छथि। जखन स्वयं घरक संतान मे द्रोहक भावना रहत, तऽ सरकार एहि भाषा पर कोना नहि डांग मारत। जरुरत छैक जे जनभावना मे निजभाषा प्रति सम्मान बढय, तखनहि एकर कोनो समाधान भेटत। एहि लेल विशेष जागरुकता अभियान केर आवश्यकता छैक।
विश्वास होयत वा नहि, जाहि शारदा सिन्हा केँ मैथिली लोकगीत एकटा पहिचान दय स्थापित गायिका बनौलकनि, ओ खुलेआम अपना केँ भोजपुरी भाषी कहि सम्मानित महसूस करैत छथि। स्वयं शिक्षाक विशेष श्रृंगार सँ संपन्न श्रीमती सिन्हा समान आरो कतेको मिथिलाक संतान देखल गेल अछि जे भोजपुरी केर बाजारू लहक-चहक मे अपना केँ विशेष सम्मानित पबैत छथि। तहिना, सामाजिक संजाल केर क्षेत्र मे अधिकांश मैथिल अपना केँ ढेर होशियार मानैत प्रोफाइल पर भाषाक जानकारी मे गर्व सँ भोजपुरी लिखल देखबैत छथि। मानैत छी जे अहाँ अपन भाषा मे कनेक बक्रता आनि लेब तऽ भोजपुरी बाजनिहार मे नाम लिखा जायत, लेकिन एना जँ अपन अस्मिता सँ आत्मगौरवकेर बोध होयबाक ठाम पर हीनताबोध केर बीमारी होयत तऽ मैथिली केँ मृत कहबा मे कोन दिक्कत! मनन करबा योग्य बात छैक जे शिक्षित होयबाक प्रदर्शन करबा मे प्रथम बात यैह भऽ गेलैक जे अपन धिया-पुता सँ पर्यन्त लोक अपनहि भाषा मे नहि बात कय आत्महंता बनि रहल अछि। उदाहरण सोझें मे छैक, जे मैथिलीभाषी आइ सँ सैकड़ों वर्ष पूर्व मुगलकालीन राजधानी आगरा व आसपास रोजगार करय लेल गेल छला, से आइ अपन भाषा आ संस्कृति केँ बिसैर गेलाक कारण नाम मे टाइटिल लगाबैत फेर सँ मैथिल बनबाक प्रयास कय रहला अछि। इतिहास गवाह अछि जे आइ सँ किछुए सौ वर्ष पूर्व नेपाल नेवारी राजा प्रताप मल्ल केर शाही समाज मे सम्मान पाबि रहय लगलाह, ओ आइ नेपाल मे नेवारी बनिकय रहि गेलाह आ हुनकर मैथिली भाषा राजाक राज्य नेपाल केर राजभाषा सँ खसैत-खसैत आइ दोसर राजभाषाक सम्मान तक संविधान द्वारा नहि पाबि सकल। हँ, तखन तऽ नेपाल मे मैथिली प्रति समर्पण जनमानस मे ततेक छैक जाहि सँ मैथिली आपरूप प्रगति कय रहल अछि आ संचार सँ लैत राजकाज मे पर्यन्त एहि भाषाक अलगे सम्मान छैक। लेकिन भारत मे मैथिली संग विद्वेष घर सँ लैत बाहर धरि भऽ रहल अछि जे चिन्ताक विषय थीक।


text:
आइ-काल्हि छोट परदा क नव कलाकार मे जे चेहरा चर्चा मे अछि ओहि मे स एकटा छथि मैथिली रंगमंचक लोकप्रिय कलाकार सुरूचि वर्मा। जी टीवी क धारावाहिक ‘भागोवाली‘ मे कलसनवाली मामी क भूमिका मे हिनका बहुत वाहवाही भेट रहल अछि। बिहार क एकटा मध्यम वर्गीय परिवार स वास्ता रखनिहारि पटना क मूल निवासी सुरूचि क पिता बैंक मैनेजर छथि। पटना रंगमच क अक्षरा नाट्य संस्थान स जुडल सुरुचि अदाकरा नंदिता दास आ कोंकणा सेन स खासी प्रभावित छथि आ एहि कारण स सुरूचि हिनका सबहक जीवन शैली कए अपना मे आत्मसात करबाक प्रयास क रहल छथि। जतए एक दिस पटना शहर स गिनल चुनल लड़की अभिनय क ख्वाब लकए मुंबई क रूख करैत अछि ओतहि सुरूचि न केवल मुंबई एलीह बल्कि सफलतापूर्वक अपन मंजिल क बाट पर आगू जा रहल छथि। प्रस्तुत अछि वंदना भारती स इ’समाद लेल हुनका स भेल खास गपसपक मुख्य अंश-
प्रश्न- अभिनय क ख्याल कोना आयल?
उत्तर- ओना त घर मे ककरो कला क प्रति कोनो झुकाव नहि छल। मैट्रिक क दौरान दीवार पर नाटकक पोस्टर देखि कए नाटक करबाक उत्सुकता भेल। यैह उत्सुकता धीरे-धीरे पैंशन बनल आ बाद मे कैरियर।
प्रश्न- नाटक क लेल कौन कौन संस्थान स जुडलहुं?
उत्तर-पटना क अक्षरा नाट्रय संस्थान स जुडि कए कईटा नाटक मे अभिनय केलहुं। भारतीय नाट्य विद्यालय द्धारा आयोजित भारत रंग महोत्सव मे बिहार क प्रस्तुति ‘जनवासा‘ मे प्रमुख पात्र क भूमिका निभेलहु। चूंकि अभिनय क क्षेत्र मे कैरियर बनेबाक छल ताहि लेल नेशनल स्कूल ऑफ ड्रामा क प्रवेश परीक्षा देलहुं, मुदा सफलता नहि भेटल। फेर मैथली नाट्य निर्देशक कुणाल क सलाह पर मुंबई आबि गेलहुं।
प्रश्न-अभिनय क अलावा कोनो अन्य कैरियर सोचने रही?
उत्तर- दरअसल हम मुंबई यूनिवर्सिटी स ड्रामा मे एमए करबा लेल आयल रही। तखन इ तय नहि छल जे फिल्म या टीवी मे जाएब। इच्छा छल जे एमए क बाद लेक्चर या नाटक क प्रोफेसर बनी। मुदा एक साल बाद एहसास भेल जे फिल्म मे भाग्य आजमाउल जाए। फेर पंकज त्रिपाठी क मदद स प्रकाश झा प्रोडक्शनस क चर्चित सीरियल ‘बाहुबली‘ मे नीक रोल भेट गेल। मुदा किछु एपीसोड क बाद ओ बंद भ गेल।
प्रश्न-बाहुबली क बाद क सफर केहन रहल?
उत्त्र- बाहुबली क बाद आईडिया क एड भेटल। फेर हिन्दी फिल्म अंतरद्धंद्व मे छोट सन रोल भेटल। हिन्दी फिल्म एलएसडी मे सेहो काज भेटल मुदा रोल एडिट करि देल गेल। एकर अलावा बिदाई सीरियल क 20टा एपीसोड मे सेहो काज केलहुं।
प्रश्न- फिल्म आओर टेलिविजन मे केहन अंतर देखैत छी?
उत्तर- फिल्म मे हिरोईन क अलावा लड़की क लेल कोनो खास काज नहि अछि। बस दादी आ माइ क कैरेक्टर बचैत अछि। जखनकि टीवी मे हमारा सब लेल बहुत स्पेस अछि। से दूटा फिल्म मे छोट किरदार करबा स नीक नहि लागल। मुदा टीवी मे हमरा नीक काज आ रोल भेट रहल अछि।
प्रश्न-अहांक कैरियर मे घरवाला क केतबा सहयोग रहल?
उत्तर- घर क शुरू स सहयोग छल। मुंबई मे दीदी आ भाई क सहयोग भेटल आ मम्मी-पापा क प्रोत्साहन क बिना इ संभव नहि छल।
प्रश्न- की एखनो नाटक करब नीक लगैत अछि?
उत्तर- बिल्कुल। टीवी मे अभिनय क संग संग हम साल मे एक या दूटा नाटक मे जरूर काज करैत छी।
प्रश्न- जी टीवी क धारावाहिक ‘ भागोवाली‘ आ एहि मे अपन भूमिका क बारे मे किछु बताउ।
उत्तर- एहि धारावाहिक क निर्देशक मोहित झा छथि। रीता भादुड़ी नानी बनल छथि। जहां धरि हमर सवाल अछि त हम कलसनवाली मामी क भूमिका मे छी जे घर क संग संग बाहर क मोर्चा सेहो देखैत छथि। इ किरदार लड़ाकू किस्म क अछि। इ किरदार हमर स्वभावक एक दम विपरीत अछि।
प्रश्न- सुरुचि इ’समाद स गप करबा लेल धन्यवाद।
उत्तर- इ’समाद आ अहां दूनू कए धन्यवाद।


text:
किसलय कृष्ण, सहरसा। मई ११, २०१५. मैथिली जिन्दाबाद
विशिष्ट व्यक्तित्व परिचय: गायिका रंजना झा
मूलत: अररिया जिलाक देवीगंज मे जन्म भेलनि रंजनाक – पिता भागवत मिश्र वियोगी जनसम्पर्क विभाग मे नौकरी करैत रहबाक कारणे रंजनाक शिक्षा बाहरे भेलनि। बचपने सँ संगीत संग लगाव केर कारण हिनक सांगीतिक शिक्षा सेहो समानान्त रूप सँ चलल। पंचगछिया घराना केर प्रतिष्ठित गुरु योगेन्द्र भारती सँ संगीत मे शिक्षा ग्रहण करैत आगाँ बढय लगलीह। विद्यापति गीत केर गायन मे विशिष्टता रखनिहारि रंजना एखन धरि मैथिली फिल्म एक चुटकी सिन्दुर आ धारावाहिक नैन न तिरपित भेल, आदि मे पार्श्व स्वर दऽ चुकलीह अछि।
विद्यापति गीत केर हिनक एलबम ‘चानन’ अपार लोकप्रियता पेलक। उदित नारायण संग मिथिला दर्शन प्रस्तुत एलबम “कियै रहै छी दूर दूर” मे हिनक विशिष्ट गायन अछि। सहरसा जिलक लगमा मे विवाहित रंजना झा सम्प्रति पटना मे रहैत संगीत मे पीएचडी सेहो रहल छथि आ समस्त मैथिली मंच केर पर्याय बनल छथि। ओशो यानि रजनीश केर विचार सँ प्रभावित एहि गायिका द्वारा ओशो ऊपर एलबम सेहो विशिष्ट अछि, ओ समप्रति मैथिली गजल पर सेहो काज कय रहल छथि।


text:
मैथिली जिन्दाबाद जुलाई मास केर मात्र २१ दिन मे १० हजार सँ बेसी बेर खोलल जा चुकल अछि। एहि मे सर्बाधिक प्रेरक लेख केर रूप मे शुभनारायण झा द्वारा लिखित मैथिली फिल्म ‘छौंड़ा अगत्ती – छौंड़ी भगबत्ती’ केर सफलताक संग मैथिली भाषाक स्वर्णमयी समय अयबाक सूचना छल। यैह सोचि मैथिली जिन्दाबाद केर संपादक शुभनारायण झा सँ अहाँ सबकेँ विस्तार सँ परिचित करेबाक नियार बनबैत आइ हुनकर साक्षात्कार प्रकाशित कय रहल छी।
हुनकर किछु शिकायत छन्हि मैथिली पत्रकारिता जगत सँ – ओ कहैत छथि जे मैथिली साहित्यसेवी, कथाकार या पत्रकार – सब कियो मैथिली भाषा केर सेवामे अपन कला सँ जुड़ल छथि तिनकर बारे मे पाठक केँ सूचना संप्रेषण करबाक लेल जेना कलम मे रोशनाइये खत्म भऽ गेल होइन, किछु तहिना उपेक्षित रखैत छथि। मुदा मैथिली जिन्दाबाद बहुत कम दिन मे जाहि तरहें लाखों पाठक लेल लेख, आलेख, साक्षात्कार, परिचय आदि उपलब्ध करा रहल अछि ताहि सँ बहुत प्रभावित होइत अपन विषय मे सेहो एहि माध्यम सँ किछु कहबा लेल उत्साहित भेल छी।
शुभ नारायणजी: हम अपना विषय मे किछु जानकारी अपने केँ देब उचित बुइझ किछु संछेप मे मात्र दुइ टा बात कहय चाहब। पहिल जे दिल्ली प्रवासी मैथिल केर आर्थिक सुरक्षा हेतु “विद्यापति कोओपरेटिव थ्रिफ्ट एण्ड क्रेडिट सोसायटी” केर स्थापना स्थापक सचिव रुपें 1996 मे केलहुँ। जकरा 2002 मे कोपरेटिव रजिष्ट्रार सँ पंजिकृत लिमिटेड रूप मे परिणति करायल गेल। एखन एहि मे करीब तीन हजार सँ किछेक बेसिये मैथिल दुइ लाख तक केर आर्थिक सहयोगक हेतु सुरक्षित छैथ। हम अद्याबधि सचिव छी। दोसर, हमरा विश्वास अछि जे मिथिलाक विकास मैथिली केर विकास मे छैक। कोनो भाषा केर सर्वांगीण विकास ओहि भाषा मे फिल्मक विकास सँ संभव अछि। 2005 सँ अपन अभिनयक संग यात्रा मे फिल्म निर्माण मे उपयुक्त ब्यक्ति सब केँ अभिप्रेरित करय लगलौं। एहि क्रम मे फिल्म हम नहि जायब पिया के गामं, सिंदुरदान, खुरलुच्ची, हमर सौतिन, घोघ मे चांद, हमर सौतिन, हाफ मर्डर, डमरू उस्ताद, छौंरा अगत्ती छौंरी भगबत्ती बड़का पटल पर आयल जाहि सब मे हमर अभिनय अछि। तहिना सिरियल ‘देओर भाउज’ 120 एपिसोड आ ‘चल रे बटोहिया’ 55 एपिसोड मे सेहो सौभाग्य मिथिला केर सौजन्य सँ देखाओल गेल, ताहू मे छोट पर्दा लेल हमर अभिनय गणनीय अछि। हालहि दूरदर्शन बिहार पर प्रारंभ कैल गेल मैथिली धारावाहिक ‘एस एन झा के गजबे दुनिया’ मे सेहो हमरा देखब। साल मे एकटा रंगमंच सेहो करिते टा छी। टुस्सा आ बांझी, छुतहा घैल, नै लागै दुज्जन हासा, पमरिया आ जट जटिन रंगकर्म मे देखाओल गेल प्रतिभा मे सँ प्रमुख अछि। हम अन्य भाषा मे सेहो कतेको रास अभिनय केने छी, मुदा एतय मात्र मैथिली केर चर्चा करब। पत्र-पत्रिका केँ तऽ एहि क्षेत्रक हेतु लेखनी लेल रोशनाइ छैन्हे नहि। अपने सभक पटल सऽ उत्साहवर्धनक अपेक्षा रहत जाहि स मनोबल बनल रहय।
हम: एकटा ओ कथा जे ट्रेन मे सुनेने रही…. दु गोटे गुजरात गेल रही… भाषा नहि बुझियैक…. कोना जेबी मे पाइ नहि… संघर्ष आ काज….
दोसर, मैथिली सिनेमा मे सुधार अनबाक ५ टा अत्यन्त महत्त्वपूर्ण सुझाव तेसर, मैथिली सिनेमा केर विकास लेल नेपाल-भारत बीच द्विपक्षीय समझौता पर बल दैत अपन विचार, चारिम, मैथिली तथा मिथिला लेल सिनेमा जगत् केर लोक केँ संगठित होयब कतेक आवश्यक? आ सिनेमा निर्माण मे रहल जोखिम हेतु सरकार सँ बीमा सुविधा लेल संघर्ष करब जरुरी। एहि पर विचार। पाँचम, मैथिली जिन्दाबाद पढैत छी कि नहि? एकरा आरो सुधारोन्मुख बनेबाक लेल किछु सुझाव देल जाउ।
शुभनारायण झा: निजी संघर्षक अनुभव तऽ हम अपन आत्मबल हेतु गुप्त रखलहुँ, मित्रताक भाव मे अहाँ संग पहिने शेयर कएने रही। ओकरा एतय उल्लेख करब…. ओतेक उचित नहि तथापि अपनेक आग्रह जरुर स्वीकारब।
हम: देखू! कलाकारक हृदय बड विशाल होइत छैक। माथा मे एतेक रास बात होइत छैक जेकरा सार्वजनिक मंच पर आनल जाय तऽ लाखों-करोड़ों पाठक केँ प्रेरणा सँ ओत-प्रोत कैल जा सकैत छैक। हम देखैत छी जे आइ-काल्हि धरकट-बेइमान खाली पाइ कमाकय अम्बार कय लेब तऽ पत्र-पत्रिका आदि मे स्थान भेटय लागत। लेकिन मैथिली जिन्दाबाद केर स्थापनाक ध्येय छैक जे केवल मैथिली भाषा आ संस्कृति सँ जुड़ल हरेक पक्ष पर प्रकाश पड़य। सब छूटल कार्य हमरा लोकनि कय सकी, ई प्रयास छैक। अहाँ, अनुपजी – दुनू गोटा सँ एहि बेर दिल्ली प्रवासक समय काफी रास चर्चा भेल आ बहुत प्रभावित भेलहुँ। एना लागल जे ‘मेहनत करय मुर्गी, अंडा खाइ यऽ चोर’ वला कहाबत मैथिली फिल्म मे सेहो छैक। कलाकार आ ओकर जीवन केर संघर्ष आदि पर चर्चा कम आ फूकास्टिंग-फूस्टिंग बेसी!
शुभनारायण झा: हाहाहा! ठीके कहलियैक। जरुरत छैक जे कलाकारक जीवन पर आधारित सच्चाई आ संघर्ष सँ जनमानस केँ प्रेरित कैल जाय।
हम: अच्छा अपन फिल्मी दुनियाक सफर सँ अवगत कराउ।
शुभनारायण झा: हमर संपूर्ण यात्रा वृत्तान्त ई किछु दुर्लभ संग्रहित फोटोक माध्यम सँ होयत से विश्वास अछि।
छौंड़ा अगत्ती – छौंड़ी भगवत्ती मे हम फूदन झा केर भूमिका मे छी
नक्सल समस्या पर बनल डीडी-१ केर फिल्म मे कारो (नक्सल नेता) केर भूमिका
खुरलुच्ची केर पंडित अभिनेता राजनेता भरत भूषण जी केर संग
घोघ मे चाँद केर एक दृश्य अभिनेता महेन्द्र नारायण जी केर संग
डमरू उस्ताद मे अभिनेत्री कल्पना मिश्रा केर संग
चल रे बटोहिया केर बटोहिया – सौभाग्य मिथिला पर प्रदर्शित
हमर सौतिन मे अभिनेत्री नेहा श्री केर संग
नाटक छूतहा घैल केर सुबोध कुमार भगत
धारावाहिक दियर-भाउज केर समादी काका
हम: अपनेक कहल कथा जे आपबीती केर रूप मे अछि, ताहि लेल एकटा अलगे प्रसंग बनत आ ताहि मे प्रकाशित करब।
शुभनारायण झा: धन्यवाद। मैथिली जिन्दाबाद केर समस्त पाठकगण धरि हमर परिचय केँ पठेबाक लेल। शुभकामना!


text:
कश्मीर उपत्यका
'कश्मीर उपत्यका (उर्दू: وادی کشمیر; हिन्दी: कश्मीर घाटी) आ भेल अफ कश्मीर एकटा उपत्यका छी जे काराकोरम तथा पीर पन्जल श्रेणीक बीचम भारतक जम्मू आ कश्मीर राज्यम अवस्थित अछि । हाल ई उपत्यकाक कोनो क्षेत्रम पाकिस्तानक आधिकार नै अछि । एकर क्षेत्रफल लगभग १३५ कि.मी. लम्बा तथा ३२ किमी चौडा रहल अछि जे झेलम नदीसँ सुरु होइत अछि ।[१]जम्मू तथा कश्मीर राज्यक तीन राज्य विभाजन भितर आववाला ई उपत्यका अनन्तनाग, बारामुल्ला, बदगम, बन्दीपोर, गन्देरबाल, कुपवारा, कुलगाम, पुलवामा, शोफियाँ तथा श्रीनगर जिलाम अवस्थित अछि ।[२]
एकरा पृथ्वीक स्वर्ग सेहो कहल जाईत अछि ।
भूगोल[सम्पादन करी]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ Kashmir. (2007). In Encyclopædia Britannica. Retrieved March 27, 2007, from Encyclopædia Britannica"
- ↑ "In Depth-the future of Kashmir", BBC News, अन्तिम पहुँच १६ अप्रैल २०१३।
बाह्य जडीसभ[सम्पादन करी]
- कश्मीर उपत्यका विकिभोएज सँ यात्रा सहयोगी
- कश्मीर उपत्यका


text:
दरभंगा, जुलाई ३०, २०१५. मैथिली जिन्दाबाद!!
वर्तमान मिथिलाक सांस्कृतिक राजधानी दरिभंगा मे फिल्मी जीवनशैलीक असर आम जनमानस पर स्पष्ट देखाय लागल अछि। काल्हिये एकटा समाचार भेटल जे पंजबाक गुरुदासपुर मे आतंकवादी सब जाहि तरहें थाना मे बिस्फोटक आ हथियार सँ लैस थाना मे घूसिकय आक्रमण केलक, किछु ताहि तरहक घटना दरभंगा मे सेहो आम जनजीवन केँ त्रसित कय देने छल। भेल एना जे समस्तीपुरक कोनो गामक किछु युवा अपन सम्बन्धीक घरक कोनो लड़की सँ प्रेम करैत छल, संभवत: प्रेमकथा मे पारिवारिक विलेन हिरो पर किछु कस्ती कसने होयत, हिरोइन सेहो एहि मे हिरोक संग देबाक लेल उताहुल होयत, मुदा माय-बाप-परिजन केर विलेनस भूमिकाक चलते हिरोइन घरहि मे कैदी बनि नहि रहि सकबाक गाथा मोबाइल पर बड मोस्किल सऽ हिरोइन द्वारा कहल गेलाक बाद हिरो अपन किछु साइड हिरो मित्र सब संग मिलिकय बहुत खतरनाक योजना बना बैसल। हिरो एकटा अल्टो मारुति कार मे किछु हाइड्रो बम्ब (पटाखाक एक लोकप्रिय प्रकार जाहि मे खूब आवाज होइत छैक) सहित अन्य प्रकारक बिस्फोटक सामग्री आ एहि क्षेत्र मे चोरा-नुका कय बेचल जायवला ‘थ्रीनट्टा पेस्तोल’ जेकरा हिन्दी अखबार मे ‘देसी कट्टा’ नाम सँ बेसी लोकप्रिय पहिचान बनलैक, ताहि सब संग सीधे लड़कीक घर टाउन थाना क्षेत्रक रत्नोपट्टी मोहल्ला मे पैसिकय लड़की घर सँ उठा फिल्मी स्टाइल मे कार केँ अंधाधुंध भगबैत दरभंगा शहरक तंग-गली सँ भगबय लागल।
एम्हर लोक सबकेँ भेलैक जे आतंकवादी पंजाबक बाद सीधे दरभंगा मे कोना आबि गेल, सब कियो जेम्हर-तेम्हर जान बचाबय लेल भागय लागल। अपन-अपन घरक दरबाजा बन्द करैत परिवारक सुरक्षा ताकय लागल। सड़क पर चलनिहार सब साइड होइत बम सँ घायल नहि होइ से सोचि सड़के पर सूतय लागल आ ओम्हर फिल्मी हिरो सब जेकाँ ५ गुंडा-तत्त्व आ हिरोइन लगभग १९ सालक एक लड़की केँ लेने अत्यधिक गति सँ भागि रहल छल। किछु लोक दरिभंगाक एसएसपी केँ जानकारी करेलकैक जे एना-एना किछु गुंडा बम-बारुद सँ लैस पेस्तोल देखबैत सड़क खाली करबैत कोनो लड़कीक अपहरण कय भागि रहल अछि। एसएसपी तुरन्त मोबाइल पर कंट्रोल केँ जानकारी करबैत चारूकात सूतल पूलिस केँ उठि जाय लेल कहलकैक। स्थिति एना जेना मानू सब दिन बैसिये-सुतिये कय खाइवला पूलिस प्रशासन लेल अचानक आतंकवादी शहर मे पैस गेलाक बाद केहन चुनौतीक सामना करय पड़तैक… बस… ताहि तरहें सब पूलिस अपन-अपन सूट-बूट सरियाबैत जहतर-पहतर पोजीशन लेलक। फिल्म सब मे जेना सूपर इन्सपेक्टर केँ देखायल जाइत छैक, किछु ताहि अन्दाज मे मब्बी ओपी प्रभारी महादेव कामत अत्यन्त सूझ-बूझ सँ शिवधारा बाजार समिति स्थित दुर्गा मंदिर लग ओहि कार केँ घेरय मे सफल भेला।
कार रुकिते ओहि मे सँ तीन गोटा तऽ जान बचाकय भागल। २ गोट छौंड़ा केँ पब्लिक धय लेलक आ दे चुटान पर चुटान, हिरोइन बेचारी ओत्तहु अपन अदा सँ ओहि दुनू केँ बचेबाक प्रयास केलक, मुदा ताबत धरि तऽ मुह, नाक, कान सबसँ खूनहि-खून – पूलिसो केर बात भीड़ थोड़े न ओहि समय मानैत छैक। खबैड़ पहिने आबि गेल छलैक जे कतेको मोटरसाइकिल आ साइकिलवला एहि बेतहाशा भागैत कार सँ जान बचेबाक लेल हाथ-पैर तोड़-मचोड़ करा लेने छल। प्रतिक्रियास्वरूप जाबत पूलिसक नियंत्रण होइतैक, ओहि २ हिरो-गूंडा केँ भीड़ पूर्णरूप सँ खून चुआ देलकैक।
पुलिस कहलक जे ओहि दुइ मे सँ एक आवारा ओहि लड़कीक ‘रिश्तेदार’ यानी सम्बन्धी छल। खूब हिन्दी मे डायलाग छाँटल गेल। हिरोइन सेहो बयान देलक जे ओ सब तऽ बस अपना मोने घूमय लेल निकलल छल… आदि! मुदा पूलिस केँ बुझेलैक जे भगलहबा तीन मे ओकर आशिक सेहो छल, जे ओकरा उठाकय भागबाक पूरा तैयारीक संग आयल छल। ओकरा लागल हैत जे भीड़भाड़ वला नगर थाना इलाका सँ कोनो घर सँ कोनो लड़की केँ उठाकय भागनाय आसान काज नहि छैक, तैँ ओ एहि तरहक तैयारीक संग आयल होयत।
हिरो जे दुइटा पकड़ायल अछि ओकर इलाज एखन डीएमसीएच मे चलि रहल छैक, ओकर पहिचान मोनू कुमार पिता शत्रुघ्न साह व ओही गाम केर कृष्णमोहन साह केर पुत्र 30 वर्षीय पुत्र राज साह केर रूप मे भेलैक अछि। मोनू केँ लड़कीक रिश्तेदार कहल जा रहल छैक, मुदा सवाल उठैत छैक जे रिश्तेदारी मे लड़की केँ लऽ कय भागबाक पाछाँ असल वजह कि भऽ सकैत छैक? हिरोइन केँ महिला थाना मे भरती करायल जेबाक समाचार छैक।


text:
विद्यालय भवन उद्घाटन तथा हस्तान्तरण कार्यक्रम
पहुरा समाचारदाता
लम्की, १० सावन । कैलाली जिल्लाके लम्कीचुहा नगरपालिका तिलकपुरमे रहल जनप्रभात माविके लौवा बनल विद्यालय भवनके उद्घाटन तथा हस्तान्तरण कार्यक्रम हुइल बा ।
दिगो उद्यम तथा वातावरण विकास कार्यके लाग सचेतना केन्द्र (सेवक नेपाल) कैलाली तथा गुड नेवर्स इन्टरनेशनल नेपालके साझेदारीमे सञ्चालित सामुदायिक विकास परियोजनासे लम्कीचुहा नगरपालिकाके समन्वय ओ जनप्रभात माध्यमिक विद्यालयके सहकार्यमे होप स्कूल परियोजना अन्तर्गत बनल लौव भवनके उद्घाटन तथा हस्तान्तरण कैगिल हो ।
६५ लाख ९४ हजार ७ सय १३ रुप्या बराबरके लागतमे बनल उ भवन २०७६ पुुस १४ गते निर्माण सम्पन्न हुइल सेवक नेपालके शिक्षा विकास अधिकृत प्रेम चौधरी बटैलै ।
नवर्निर्मित भवनके उद्घाटन लम्कीचुहा नगरपालिकाके उपप्रमुख टिका थापा करले रही । उहे विच विद्यालयके प्रअ राना भण्डारी ओ विद्यालय व्यवस्थापन अध्यक्ष रमेश रावलहे नवर्निर्मित विद्यालय भवन हस्तान्तरणके प्रमाणपत्र डेगिल रहे । उहे विच जनप्रभात माध्यमिक विद्यालयहे ४ लाख रुप्या बराबरके कम्प्यूटर ल्यापफे सहयोग करल सेवक नेपालके शिक्षा विकास अधिकृत प्रेम चौधरी बटैलै ।


text:
किसलय कृष्ण, समाचार संपादक, मैथिली जिन्दाबाद!
सहरसा, अगस्त १७, २०१५.
काल्हि प्रधानमंत्री नरेन्द्र मोदी सहरसाक यात्रा पर चुनावी सभा केँ संबोधन करय लेल आबि रहला अछि। एहेन समय मे निश्चिते ओ अपन दल तथा गठबंधन केर फायदा लेल सियासी अनेको घोषणा करता। एहि क्षेत्रक जनता केर मोन मे कतेको पीड़ा घर केने अछि। कोसीक पाइन १९५६-५९ सँ पूर्व चारूकात छितैर जाइत छलैक। मुदा हड़बड़ ताल सँ बनाओल गेल बान्ह आ तात्कालीन प्रधानमंत्री जवाहरलाल नेहरु द्वारा देल गेल भरोस आइ धरि पूरा नहि होयब, एहि क्षेत्रक पीड़ाक आपरूपी बयान करैत छैक। कतेको प्रकारक साहित्यिक ग्रंथ तक निर्माण भऽ गेल अछि एहि पीड़ा पर आ अनेको बेर जलप्रलयक दंश भोगि चुकल अछि एहि क्षेत्रक लोक, एहेन समय मे कोसी पेटक लोकक पीड़ा आरो दुखदायी छैक आ तेकरा अपन शब्द मे व्यक्त करब कठिनाहे नहि दुर्लभ सेहो छैक। आउ देखी जे अपन विषम परिस्थिति केँ कोन तरहें लोक मैथिली-मिश्रित विशिष्ट हिन्दी मे प्रधानमंत्री तक पहुँचाबय लेल चाहि रहल अछि। काश! आजादीक ७ दशक बितलो पर एहि पीड़ाक स्थायी निदान कियो निकालि सकैत!
“मोदी कक्का हम्मे गढ़िया रसलपुर से बोइल रहा है……………हे देखिये हो हमरो मोबाइल में जे कि ने से मोदी कक्का का फोन आ गया है । कल बोलाए हैं सहरसा । हे रे भोलबा नाह तनी सबेरे तैयार रखना । हम कने मोबाइल पर मोदी कक्का अपना आउर का परोबलेम बता देते हैं। मोदी कक्का परनाम….हमरा लोक त ओते अन्गरेजी बुझता नै है तअ तोरा जइसन लोक के कोना कहेगा….तैयो सुन लिजीए कक्का….हे हमरा आर के परोबलमे परोबलेम है ।
दादा खूबे सुनाते थे लेहरु चच्चा के बारे मे……जे कोना क लेहरु कोशी के बान्ध बनाकर कहे थे कि बान्ध के पेट के लोक को जमीन मिलेगा….लौकरी भी । मुदा आइ धरि किच्छो नै हुआ कक्का । कक्का मुरुख के बात पर गोस्साइएगा नै…..हम भी मेथुला के लोक है जतय बान्ध के बगले महिषी मे सुग्गा भी बेदे पढ़ता था….मुदा ई बान्ध त हमरा सभ को नाश कैर दिया कक्का…..हे हमहू पचमा किलास तक बड़ी तेज था पढ़ाइ मे…..बाबु कहते थे अगला बरख से धान बेचकर तोरा सिपौल विलियम इसकूल मे पढ़ाउंगा….मुदा जो गे कोशी ….सभ खेत कट गया नदी मे….न खेत रहा….न धान हुइ…..न बाबू हमरा पढ़ा पाए….
हम्मे भदोही तोरा बनारस के बगले मे जाकर चाय के दोकान पर काज करने लगा….आब तरकारी बेचता हूँ दिल्ली के शालीमार मे….से एखन बाढ़ि के मौसम मे गाम आया हूँ पलिवार के रच्छा खातिर तअ तोरा दअ सुना कि परधान मनतरी आबि रहा है ….हमरा कोनो हरख नै हुआ……ई त जखन पता चला जे तोहूँ चाय बेचता था….तअ मोन एक्के बेर नाचि उठा आ हम सलहेस का राग छेड़ दिया कि बड़ बड़ भगती हम ईश्श्वर से केलिए…..आ ते एखन तोरा फोने पर दुखनाम कहने लगा….
कोनो गरेन्टी नै है कि कल नाह समय से नदी पार करा देगा….जँ समय से पहुँचिए गए तअ सिपहिया हभ तोरा से मिले देगा से बिसबास नहिए है…..आर एखबार बला सभ……उँह कहिये धार पार नइ करता है….लभट्टे मे बैसकर समाचार लिखता है ओ सभ मुखिया डीलर से पूइछ के….कोसी के पेट मे जो तीन सय अड़सठ टा गाम है ओकर बेथा कोइ ना लिखता है ….कोशी पुल से हमरा आर के कोनो पैदा नइ हो कक्का…..फोने पर कतेक कहेगा….तोरो बिल उठेगा…..कने मेथुलाक बीच जे इ कोसी से मैर रहा है लोक तकर कने सोचना कक्का….. नै जँ तू ठीके गरीब के गार्जन है तअ एक बेर नाह टैप के कोसी पेट मे आएगा । फेर कहिये आओर दुख बताएगा”


text:
पटना । एहि बेर क वेलेंटाइन डे पटना क युवा लेल यादगार रहल। रविदिन जखन लव सांग क मल्लिका अलका याज्ञनिक ‘का हाल बा पटनाÓ क संग श्रोता स मुखातिब भेलथि त पूरा एसके मेमोरियल हाल ताली आ सीटी स गूंज उठल। फिल्म तेजाब क सुपर हिट गीत एक, दो तीन.. स श्रोता क दिल पर लगातार दस्तक देनिहारि मखमली आवाज क मल्लिका अलका याज्ञनिक कए अपन बीच पाबि श्रोता खुशी स झूमि उठल। हालांकि एहि स पूर्व सा-रे-गा-मा फेम क कलाकार स्वरित शुक्ला हिट गीत स हॉल मे बैसल श्रोता कए पूरा चार्ज करि देने छलाह। हिट गीत तौबा तेरा जलवा, तौबा तेरा प्यार, तेरा इमोशनल अत्याचार.. पर ओ खूब ताली बटोरलथि।
पेग एडवरटाइजिंग एंड मैनेजमेंट सर्विसेज आ आफबीट इंटरटेनमेंट टेम्पल क संयुक्त तत्वावधान मे आयोजित स्ट्रीग्स 2010 मे पहिल बेर पटना पहुंचल अलका याज्ञनिक कहलथि जे पटना मे कार्यक्रम पेश करबाक इच्छा बहुत दिन स छल। पूर्व मे सेहो कई बेर कार्यक्रम बनल, मुदा पटना आएब संभव नहि भ सकल। गीत क शुरुआत ओ फिल्म कुछ कुछ होता है क टाइटल गीत स केलथि। फेर त एक पर एक गीत क धार स श्रोता सराबोर होइत रहलथि।
एहि स पूर्व बिहार क युवा निर्देशक दिव्याम आर्यन द्वारा निर्देशित फिल्म नालंदा : ए जर्नी टू विजडम क मुख्य अंश क प्रदर्शन कैलगेल। एहि वृतचित्र मे नालंदा क शिक्षायतन क उत्थान-पतन आ ओकर पुनर्निर्माण कए दर्शाउल गेल अछि। कार्यक्रम क संचालन शैलेश कुमार आ मारिया संयुक्त रूप स केलथि।


text:
सहरसा। 21 दिसम्बर।[दीपक कुमार झा] बापू सेवा आश्रम समिति केर माध्यम सँ बघवा पंचायतक अंतर्गत विभिन्न जगह सभ पर जनसम्पर्क अभियान चलाओल गेल जाहिमे बघवा गामक कैको समाजसेवी सभक संगे संग सिमरी बख्तियारपुर केँ पूर्व जिला परिषद उपाध्यक्ष श्री रितेश रंजन, भाजपा नेता श्री अजय कुमार सिंह, भोटिया पंचायत केँ पूर्व मुखिया शिवेंद्र कुमार सिंह, बघवा ग्राम कचहरी केँ सरपंच श्री पर्वत राज, वार्ड सदस्य प्रतिनिधि प्रभात कुमार झा उर्फ पप्पू झा, पैक्स अध्यक्ष पंकज झा, वरिष्ठ नागरिक समूह केँ सीनियर मेंबर आओर महान शिक्षाविद श्री पंकज चौधरी, संजय झा, डॉक्टर मोहम्मद जमीरुद्दीन, भूतपूर्व उप मुखिया बघवा ग्राम पंचायत आओर विभिन्न राजनीतिक दल सभक सहयोग सँ बघवा ग्राम पंचायत केँ विभिन्न जगह पर बैसारक माध्यम सँ लोग सभसँ जनसम्पर्क बनाओल गेल।
जनसम्पर्क अभियानक दौरान सामूहिक रुपे आगामी 23 दिसम्बर क' सिमरी बख्तियारपुर रेलवे स्टेशन सँ अनुमंडल कार्यालय धरी पैदल आक्रोश मार्च रैली आओर अनुमंडल पदाधिकारी क' ज्ञापन देबाक निर्णय लेल गेल जाहिक लेल समस्त बघवा ग्राम पंचायत वासी दिस सँ आश्वासन भेटल कि बापू सेवा आश्रम क' बचेबाक लेल चलाओल जे रहल एहि नेक अभियान मे सभकियो यथासंभव सहयोग करत आओर तुच्छ मानसिकता रखनिहार किछु लोग क' मुंहतोर जबाब देल जायत।
अपने क' बता दी कि एहि आंदोलन मे सभ कियो बढ़ी चढ़ी क' भाग ल' रहल छथि। ई एक जन व्यापी आंदोलन अछि जे कि समाजक धरोहर महात्मा गांधी केर प्रेरणा स्रोत पर बनल बापू सेवा आश्रम केर ज़मीन बचेबाक लेल चलाओल जे रहल अछि, जाहि जमीन क' पूर्व जेडीयू विधायक और तत्कालीन विधायक श्री अरुण यादव हथिया लेना छथि।
हथियाओल गेल जमीन क' खाली करेबाक दिशा मे कैको बेर पहल भेल मुदा एखन धरी ओहि जमीन पर श्री यादव कब्ज़ा केना छथि। समस्त सामाजिक संगठन, समाज सेवक आओर आवाम क' आमंत्रित कायल जायत अछि कि आगामी कार्यक्रम मे अप्पन उपस्थिति दर्ज करबैत नकारात्मक सोच रखनिहार सभक खिलाफ आवाज बुलंद करी। सभ कियो बापू सेवा आश्रम क' बचेबाक लेल चलाओल जे रहल एहि अभियानक मदैद लेल दिनांक 23 दिसंबर 2017 क' 11 बजे दिन मे उच्च विद्यालय सिमरी बख्तियारपुर मैदान मे पहुंचबाक कृपा करी।


text:
पूर्णिया। असम क तेजपुर वायुसैनिक अड्डा पर सुखोई-30 लड़ाकू विमान तैनात करलाक बाद वायुसेना आब बिहार क पूर्णिया वायुसैनिक अड्डा कए सेहो सुखोई-30 क नवका अड्डा बनेबाक फैसला लेलक अछि। विश्वस्त रक्षा सूत्र क मुताबिक, वायुसेना अपन दीर्घकालीन योजना क तहत पूर्णिया वायुसैनिक अड्डा पर बेहतर संचार आ ढांचागत सुविधा लगेबाक तैयारी शुरू करि देलक अछि। उत्तर-पूर्व मे चीन स लागल इलाक मे वायुसैनिक अड्डा कए आधुनिक बनेबाक आ ओहि ठाम लड़ाकू विमान क संचालन करबा योग्य सुविधा देबाक दीर्घकालीन योजना क तहत वायुसेना कईटा आओर वायुसैनिक अड्डा क चयन केलक अछि। एहि रूप मे पूर्णिय वायुसैनिक अड्डा क चयन रणनीतिक रूप स काफी महत्व रखैत अछि। एहि वायुसैनिक अड्डा पर एखन वायुसेना क पैघ परिवहन विमान आईएल-76 आ एएन-32 उतारल जा सकैत अछि। ताहि लेल एकरा लड़ाकू विमान उतरारबा योग्य बनेबा मे कोनो खास दिक्कत नहि अछि आ इ किछु दिन मे एकरा लेल तैयार भ सकैत अछि।
तेजपुर स किछु सौ किलोमीटर पश्चिम पूर्णिया वायुसैनिक अड्डा कए सुखोई-30 एमकेआई लड़ाकू विमान क अड्डा मे तब्दील करबाक योजना वायुसेना क पूर्वोत्तर मं अपन हवाई रक्षा मजबूत कराबाक दिशा मे एकटा महत्वपूर्ण निर्णय अछि। तेजपुर मे एखन चारिटा सुखोई-30 विमान क संचालन भ रहल अछि। एहि ठाम दूटा स्क्वॉड्रन (करीब 36 विमान) तैनात करबा लेल ढांचागत सुविधा क विकास भ रहल अछि। सत्र कहैत छथि जे एकर बाद पूर्णिया वायुसैनिक अड्डा कए सेहो सुखोई-30 उड़ेबा योग्य बनाउल जाइत।


text:
बाबू गंगापति सिंह-खंडवाला कुल में 1894ई में जन्म भेल छलनहि।मूलतः पचही निवासी जे लखनौर अपन सासुर में रहैत छलाह।अखनहो हिनक परिवार लखनौर हाट लग लखनौर के मूल वासी भ चुकल छथि।पारवारिक नाम जयसुन्दरजी।हिनक विद्वता के आकलन कोनो मिथिला के विद्वान नहिं कय सकलाह।कोलकाता विश्वविद्यालय में मैथिली के स्वीकृत लेल बहुत सक्रिय छलाह।कलकाता विश्वविद्यालय में मैथिली स्वीकृत दिसम्बर 1919ई में भेटलैक।गंगापति सिंह जनवरी 1920ई में (टंकनाथ स्नातकोत्तर व्याख्या,मैथिली ओ हिन्दी) प्राध्यापक बनलैथ।पहिल मैथिली आओर हिन्दी प्राध्यापक बनबा के सौभाग्य मिथिला के भेटल।कलकत्ता विश्वविद्यालय भारत के प्रसिद्ध विश्वविद्यालय छल।सर आशुतोष मुखर्जी के देहांत भेला पर बाबू गंगापति सिंह के नौकरी छूटि गेलनहि कियाकि मात्र स्नातक कएने छलाह।1925 के उपरान्त लखनौर आबि साहित्य साधना में लागि गेलाह।पटना विश्वविद्यालय मे मैथिली के प्रवेश में हिनक महत्वपूर्ण योगदान रहल।
हिनक सान्निध्य में कतेक मिथिला के प्रसिद्ध विद्वान भेलाह।बाबू गंगापति सिंह बहुभाषाविद छलाह।रूसी भाषा सॅ हिन्दी में अनुवाद नरपशु आओर शान्ति ।फ्रांसीसी भाषा फ्रेंच सॅ हिन्दी में अनुवाद प्रेम -चक्र कएलैथ।हिनक तीन प्रकाशित पोथी के जानकारी उपलब्ध अछि-सुशीला(1943),बच्चा के माय आओर जयचन्द पराजय।बाल व्याकरण (1922) जे मैथिली व्याकरण के महत्वपूर्ण पुस्तक अछि।हिन्दी में रामकृष्ण परमहंस के जीवनी।सम्पादित आओर सहसम्पादित लघु मैथिली गद्ध -पद्ध संग्रह ,प्रवेशिका मैथिली गद्ध -पद्ध संग्रह (1929ई) आओर आदर्श मैथिली गद्ध -पद्ध संग्रह ।सामा-चकेबा आओर श्री चामुंडा देवी हिनक अन्य रचना ज्ञात अछि।बहुत रचना अप्रकाशित आओर अनुपलब्ध अछि।
बच्चा सॅभ सॅ बहुत प्रेम छलनहि।बच्चा सॅभ संगे बच्चा जेकाॅ खेलायत रहैत छलाह आओर बच्चा सॅभ बाबा बाबा भूत हओ ,बाबा उत-उत बा,बाबा उत उत आ आदि कहैत छलनहि।बच्चा सॅभ के प्रसाद बॅटैत रहैत छलाह।30-11- 69 के लखनौर में देहावसान महान पुरूष के भेलनहि। अन्तिम समय में मिथिला के विदुशी पर लिखलैत मुदा रचना चोरी भ गेलनहि।प्रकाशित नहि भेलनहि।आभार- डाक्टर श्रीपति सिंह आओर फोटो साभार रामानन्द झा रमण।।


text:
मधुबनी मे मिलन समारोह – कि सब उपलब्धि भेटल
दहेज मुक्त मिथिला पूजा मिलन समारोह पूर्व निर्धारित स्मारिका विमोचन तिथि अर्थात् १६ अक्टूबर २०२१ केँ तय समय आ तय स्थान ‘अतिथि होटल’ केर सभागार मे सम्पन्न भेल। एकर अध्यक्षता समूह संचालिका वन्दना चौधरी कयलीह आ कार्यक्रम संचालन नीरज कुमार झा संग हम प्रवीण नारायण चौधरी कयने रही। मंचस्थ विशिष्टजन मे बुजुर्ग अभिभावक एवं अबला-असहाय संग महिला उत्थानक हर प्रयास मे सहयोग करबाक वचन देनिहार तरुण कुमार झा, नवारम्भ प्रकाशनक संचालक सह दहेज मुक्त मिथिला अभियानक आरम्भकाल सँ सदिखन महत्वपूर्ण मार्गदर्शन करौनिहार मैथिली साहित्यक पुरोधा व्यक्तित्व अजित आजाद, दहेज मुक्त मिथिला अभियान केँ जमीन पर अवतरण मे साक्षात् दुर्गा समान दसों हाथ आ बुद्धि-बल देनिहाइर आदरणीया रंजना मिश्रा दीदी, दहेज मुक्त मिथिला समूह केर संचालिका एवं निरन्तर सहयोग संग आगू बढेबाक लेल समर्पित व्यक्तित्व सुमन झा बहिन, दहेज मुक्त मिथिला स्मारिका २०२१ केर संयोजिका संग समूह संचालिका व मैथिली जिन्दाबाद वेब पत्रिकाक सह-संपादक दीपिका झा, मधुबनी समूह केर संस्थापक एवं एहि मिलन समारोहक संयोजिका दीपा ठाकुर, दहेज मुक्त मिथिला समूह केर अभूतपूर्व सहयोगी एवं महिला सबलीकरण लेल औनलाइन सिलाइ-कढाइ प्रशिक्षण केर संचालक मंजूषा झा सहित दर्जनों स्थानीय व बाहरी अभियानी लोकनिक उपस्थिति छल।
एहि मिलन समारोह मे दशहरा, दिपावली व छठिक शुभकामना आदान-प्रदान करबाक संग दहेज मुक्त मिथिला समूह केर उद्देश्य आ कार्यक्रम ऊपर चर्चा भेल। विशुद्ध स्वयंसेवा सँ संचालित ‘दहेज मुक्त मिथिला’ केर दीर्घकालीन सुचारू संचालन लेल दरभंगा संयोजिका श्रीमती रंजना मिश्रा अपन काफी रास अनुभव साझा करबाक संग-संग संस्थापक प्रवीण नारायण चौधरी संग अन्य सक्रिय व महत्वपूर्ण सदस्यक संग बन्द सत्र मे सेहो काफी सान्दर्भिक बुन्दा सब पर चर्चा कयलीह। एहि चर्चा मे संस्थाक कोष व्यवस्थापन, बैंक खाता संचालन, सदस्यता शुल्क, मासिक बैसार आ छोट-छोट आयोजन करबाक सम्बन्ध मे आगामी डेग पर चर्चा कयल गेल। चूँकि संस्था पहिने सँ सोसाइटीज एक्ट अन्तर्गत भारत व नेपाल दुनू देश मे पंजीकृत अछि, लेकिन एकटा पंजीकृत संस्थाक संचालन वास्ते जाहि तरहें सब औपचारिक आ कानूनी पक्षक उचित रेख-देख संग वार्षिक औडिट व अन्य विभिन्न विषय सभक व्यवस्थापन करय पड़ैत अछि, एहि लेल दिल्ली स्थित पंजीकृत कार्यालय सँ सम्पर्क करैत आगू केना बढल जाय ताहि पर निर्णय कयल जेबाक निष्कर्ष निकलल। रंजना दीदी स्वयं अनुभवी आ दक्ष व्यवस्थापन कय सकैत छथि, तेँ हमरा लोकनि दीदी पर ई जिम्मेदारी सौंपलहुँ जे अपने जेना नेतृत्व करय चाहि रहल छी से जरूर करी। एहि लेल दरभंगा या मधुबनी जतय कतहु संभव होयत ओतय एकटा खाता खोलल जायत, एहि पर दहेज मुक्त मिथिलाक युवा एवं कर्मठ सदस्य-सहयोगी नीरज कुमार झा जे स्वयं पंजाब नेशनल बैंकक एक बैंककर्मी छथि ओ आवश्यक सहयोग करता। संगहि संस्था सँ जुड़ल विभिन्न बात-विचार लेल एकटा ‘कोर कमिटी’ केर गठन करबाक सेहो निर्णय लेल गेल अछि। एहि कोर कमिटी मे सिर्फ सक्रिय आ समर्पित व्यक्ति सब केँ सङ्गोर करैत एकटा व्हाट्सअप समूह मार्फत औनलाइन मीटिंग व निर्णय करैत एहि अभियान केँ आगू बढेबाक विन्दु पर सहमति बनल।
आन्तरिक बैसार मे एहि विन्दु पर सेहो चर्चा भेल जे ‘निर्धन कन्या सहायता अक्षय कोष’ केर व्यवस्थापन कोना कयल जाय। एहि विषय पर सेहो रंजना मिश्रा दीदी संग अन्य सदस्य लोकनिक विचार भेलनि जे बैंक मे मात्र ४-५% ब्याज लेल रुपया जमा करबाक बदला कोषक पैसा सँ सिलाई मशीन कीनिकय एहेन स्वरोजगारी महिला केँ देल जाय आ हुनकर आयार्जन सँ मशीनक पैसा किस्त-किस्त मे जमा कराकय पुनः अन्य निर्धन कन्या (महिला) केँ सेहो सहयोग करैत रहू, एहि तरहें कोष व्यवस्थापन कुशलतापूर्वक कय सकैत छी, एहि विन्दु पर सभक सहमति बनल। एहि पर आर कोनो तरहक सुझाव के जरूरत हो त समूहक सब सदस्य सँ सुझाव लैत आगू बढबाक निर्णय भेल। एहि तरहें तत्काल कोर कमिटी के गठन, बैंक खाता खोलनाय आ निर्धन कन्या सहायता अक्षय कोष लेल विधान तैयार करैत समूह द्वारा ओकरा पास करेबाक निर्णय लेल गेल अछि।
विदित हो जे कोनो कार्यकारिणी समिति (नेपाल या भारत) मुख्य समूह आ कोर कमिटी सँ बाहर कोनो गतिविधि करता त ओकरा लेल हम सब कोनो तरहें जिम्मेदारी स्वीकार कदापि नहि करब। हमर विगत के अनुभव बहुत नीक नहि अछि, लोक मनमाना आ राजनीतिक विद्वेष भावना सँ ग्रसित भऽ अपन-अपन मोनक क्रियाकलाप सब करय लगैत छथि, आर एहि तरहें हमरा अपन समर्पण आ ईमानदारी पर गाइर पढय-सुनय जेकाँ लागय लगैत अछि, तेँ हम एहि अभियान केँ सदिखन जनसहभागिता पर आधारित, सिर्फ स्वयंसेवा सँ अर्जित कोष आदि पर संचालित करबाक मार्ग पर चलैत छी। जहिना हमर अपन नियंत्रण टूटैत अछि, हम ओहि लेल कतहु सँ कनिकबो जिम्मेदारी स्वीकार नहि कय सकैत छी। नेपाल मे रहैत भारतक कमिटी पर लीगल पकड़ हम नहि बना सकैत छी, केवल नैतिकताक आधार पर किनको एक-दू बेर टोकि सकैत छियनि, परञ्च हमर टोकब किनका नीक लागत, किनका बेजा लागत… से के कहलक! अतः रंजना दीदी समान कर्मण, ईमानदार आ अनुभवी अभिभावक केर हाथ मे दहेज मुक्त मिथिलाक सारा गतिविधि पर नेतृत्व करबाक लेल अपना तरफ सँ पूर्ण अधिकार देल। यदि पूर्व केर पंजियन मे कोनो तरहक दुविधा-शंका लागय त एकटा नव शिरा सँ अन्य पंजियन करैत आगू बढबाक काज कयल जाय।
मिलन समारोह लगभग पूरा लाइव कयल गेल छल। वक्ता सब कि-कि बजलथि, विषय प्रवेश केना-केना भेल आ फेर भविष्य मे दहेज मुक्त मिथिला केँ कि सब करबाक चाही ताहि पर जनादेश लेल गेल छल। सामुहिक विवाह केर आयोजन, निर्धन कन्या केँ पढाई-लिखाई करेबाक लेल प्रायोजनक काज आ एकर दूरगामी लाभ, दहेज युक्त विवाह केँ बहिष्कार करबाक संकल्प, आदि अनेकों विषय पर बहुत ठोस आ दृढ़ विचार जनादेश सँ प्राप्त भेल। तहिना व्हाट्सअप समूह सँ आ मुख्य समूह पर वैवाहिक परिचय केर मात्रा कोना बढय ताहि पर सेहो वक्तव्यक मार्फत स्वयं वन्दना चौधरी ध्यानाकर्षण करौलीह। समूह सभक आपसी सहकार्य बढेबाक आ गतिविधि केँ जमीनी स्तर पर उतारबाक मुख्य ध्येय पर अडिग रहबाक लेल आह्वान कयल गेल।
अन्त मे स्वरुचि भोज सँ कार्यक्रमक समापन कयल गेल छल। दिल्ली, मुम्बई, कोलकाता, दरभंगा, विराटनगर, मधुबनी आदि कतेको स्थान सँ पहुँचल अभियन्ता लोकनिक सुमधुर मिलन स्वरूप एहि कार्यक्रम सँ सार्थक, सकारात्मक आ आपसी विश्वास केँ बढाबयवला काज भेल। पुनः स्मारिका २०२१ केर विमोचन सेहो एहि तरहें कयल जायत से तय कयल गेल।
उपस्थिति निम्न छलः १. प्रवीण नारायण चौधरी, विराटनगर, नेपाल (संस्थापक अध्यक्ष एवं सम्पादक, स्मारिका २०२१)
२. आदित्य झा, वसौली (मुम्बई सँ दीपिका जी संग, स्मारिका मे उल्लेख्य विज्ञापन सहयोग कयनिहार महान व्यक्तित्व, बैंक मैनेजर एवं सम्भ्रान्त व्यक्तित्व)
३. अजित आजाद, मधुबनी (परिचय ऊपर वर्णित अछि)
४. मनोज झा, लोहा (स्मारिका २०२१ केर कवर डिजाइन लेल चित्रकला दान कयनिहार महान कलाकार एवं दहेज मुक्त मिथिला केर समर्थक, समाजक हित लेल बेहतरीन कलात्मक योगदान करबाक प्रतिबद्धता व्यक्त करयवला व्यक्तित्व।)
५. अभिनय कुमार झा, ढंगा पुरवारी टोल, कलुआही (युवा अभियानी, गाम-गाम धरि नारा पहुँचेनिहार संकल्पित युवा)
६. संजय कुमार झा, दिल्ली (मंजूषा जी संग – एक समर्पित सहयोगी, दिल्ली मे अभियान केँ आर आगू बढेबाक प्रतिबद्धता व्यक्त कयलथि)
७. पंकज कुमार झा, हरिपुर, मधुबनी (अभियानी)
८. विनय कुमार चौधरी, दिल्ली (मंजूषा जी, संजय जी संग, अभियान केँ आगू बढेबाक प्रतिबद्धताक संग)
९. तरुण कुमार झा, ब्रह्मोत्तरा, मधुबनी (वरिष्ठ अभिभावक, परिचय ऊपर वर्णित)
१०. जूही झा, हरिपुर, पंडौल, मधुबनी (महिला अभियानी)
११. स्वाती झा, पोखरौनी, मधुबनी (स्मारिका कवर डिजाइन लेल दोसर उत्कृष्ट प्रदर्शन पुरस्कार सँ सम्मानित)
१२. आँचल झा, ढंगा पुरवारी टोल, कलुआही, मधुबनी (स्मारिका २०२१ कवर डिजाइन के सर्वोत्कृष्ट प्रदर्शन लेल प्रथम विजेता मिथिला चित्रकला मे निपुण व्यक्तित्व)
१३. अजीत कुमार झा, सिबैसिंहपुर, लहेरियासराय, दरभंगा (अभियानी, दरभंगा समूह)
१४. कंचन शर्मा, गाँधीनगर, कठरहिया, दरभंगा (युवा अभियानी, दरभंगा समूह)
१५. संगीता कुमारी ठाकुर, लक्ष्मीसागर, दरभंगा (अभियानी, दरभंगा समूह)
१६. ममता कुमारी चौधरी, बरहा, मधुबनी (अभियानी, मधुबनी समूह)
१७. विभा चौधरी (अभियानी, मधुबनी समूह)
१८. जुली झा, जितवारपुर (अभियानी, मधुबनी समूह)
१९. मंजूषा झा, कसरौर, दरभंगा (दिल्ली सँ, दहेज मुक्त मिथिलाक समर्पित-सक्रिय सदस्या एवं सिलाई-कढाई प्रशिक्षण प्रदान कयनिहाइर पूज्य व्यक्तित्व)
२०. दीपिका झा, वसौली, मधुबनी (पूणे सँ एलीह, परिचय ऊपर वर्णित, स्मारिका-२०२१ केर संयोजिका)
२१. रंजना मिश्रा (दरभंगा समूह संयोजिका, परिचय आ योगदान ऊपर वर्णित)
२२. वंदना चौधरी, विराटनगर (समूह संचालिका)
२३. सुमन झा, बेल्हवार, मधुबनी (कोलकाता सँ एलीह, परिचय ऊपर वर्णित, समूह संचालिका, कार्यक्रम आयोजन मे अपन स्वेच्छिक आर्थिक सहयोग कय अनुगृहित कयलीह।)
२४. रीना सर्राफ, मधुबनी (अभियानी, मधुबनी समूह, सदिखन अपन सहयोग लेल तत्पर रहनिहाइर व्यक्तित्व)
२५. सीमा झा, मधुबनी (अभियानी, मधुबनी समूह)
२६. गुड़िया कुमारी, मधुबनी (अभियानी, मधुबनी समूह)
२७. बरुण कुमार ठाकुर, मधुबनी (अभियानी, मधुबनी समूह)
२८. ललिता झा, लहेरियासराय, दरभंगा (अभियानी, दरभंगा समूह, स्वेच्छिक सहयोग सेहो कयलीह।)
कार्यक्रम स्थलक कुल खर्चः
१. सभागार – ३,५००/-
२. भोजन-जलपान – ४,८५०/-
३. कौपी-कलम – २०/-
(कुल खर्चः ८,३५०/-)
१. सुमन झा – २,०००/-
२. ललिता झा – २००/-
३. प्रवीण नारायण चौधरी – ६,१५०/-
दरभंगा समूह केर तरफ सँ उल्लेख्य सहयोग – वन्दनाजी एवं हमरा लेल अमूल्य उपहार देलनि ताहि लेल हम नतमस्तक आ आभारी छी।
तहिना चित्रकार मनोज जी द्वारा दहेज मुक्त मिथिला लेल विशेष तौर पर बनायल गेल पेन्टिंग जे अन्तर्राष्ट्रीय बाजार मे लाखों डौलर मूल्य बराबर के अछि से आ अन्य दुइ गोट पेन्टिंग बाकायदा फ्रेमिंग करायल संस्था केँ देल गेल अछि।
तहिना आँचल आ स्वाती सेहो अपन-अपन दिश सँ काफी रास पेन्टिंग संस्था व सदस्य विशेष केँ उपहार तौर पर प्रदान कयलीह।
हम एहि सब सम्पदा केँ राष्ट्रीय सम्पदा मानिकय भारतीय प्रधानमंत्री नरेन्द्र मोदी केँ सौंपय चाहि रहल छी, कारण ओ मिथिला पेन्टिंग केँ बहुत कदर करैत छथि आ विदेश मे विभिन्न देशक राष्ट्रप्रमुख लोकनि केँ सेहो उपहारक तौर पर मिथिला पेन्टिंग देल करैत छथि। यदि हमरा सभक संस्था दिश सँ ई उपहार राष्ट्रीय सम्पदाक रूप मे हुनका द्वारा स्वीकार कयल जाइत अछि त ईहो एहि अभियान लेल एकटा पैघ उपलब्धि जरूर होयत। अस्तु!!
अपने सब ई सम्पूर्ण रिपोर्ट पढलाक बाद अपन-अपन प्रतिक्रिया जरूर लिखब।
हरिः हरः!!


text: नवीन वी मिश्रा द्वारा निर्माण आ निर्देशन मे बनि रहल नव फिल्म मिशन मिथिला मे सामाजिक कूरीति आ हेराइत – भोथलाइत संस्कृति पर कथा-पटकथा लिखल जेबाक जानकारी भेटल अछि। हालहि संपन्न दहेज मुक्त मिथिलाक मुंबई महोत्सव मे एकटा डक्युमेन्ट्री फिल्मक योगदान दैत नवीन अपन प्रतिबद्धता प्रकट केने छलाह। एहि फिल्मक तैयारी जोर पर अछि। दहेज समान कूरीतिक उन्मुलन हो एहि मूल ध्येयक संग एहि फिल्मकेर निर्माण मैथिली मे कएल जा रहल अछि। मैथिली तथा हिन्दी साहित्यकार बुद्धिनाथ मिश्र द्वारा लिखल गेल गीत केर सेहो एहि मे समावेश कैल गेल अछि। विदित हो जे दहेज मुक्त मिथिला अभियानकेर संचालन सँ प्रेरित होइत निर्माता नवीन वी मिश्रा एहि फिल्म केर निर्माण मे अपन लगानी कय रहल छथि। मनोरंजनक संग मैथिली फिल्मक प्रवर्धन आ सामाजिक कूरीतिक उन्मूलन – एक संग बहुत रास लक्ष्य पर कार्य करबाक एहेन अदम्य साहस लेल एहि फिल्मक चौतरफा चर्चा एखनहि सँ चलय लागल अछि।


text: मोतिहारी (पू.च.)। सेना क डिप्टी डायरेक्टर आ बिहार-झारखंड क प्रभारी ब्रिगेडियर आरजे शर्मा कहलथि जे नक्सल प्रभावित इलाका मे ट्रेनिंग सेटर खोलल जाइत। ओ कहलथि जे नक्सल प्रभावित क्षेत्र मे सेना क बहाली क प्रक्रिया शुरू करि देल गेल अछि, जेहि मे स्थानीय नौजवा कए विशेष तरजीह देल जा रहल अछि। गुमराह युवक कए ध्यान सेना बा राष्ट्र क सेवा क प्रति दिलाउल जा रहल अछि। प्रभारी ब्रिगेडियर आरजे शर्मा कहलथि जे पिछला पांच दिन स चलि रहल सेना क बहाली मे पूर्वी आ पश्चिमी चंपारण जिला क 9,888 टा अभ्यर्थी भाग लेलक। चयनित अभ्यर्थी मे 116 टा नक्सल प्रभावित क्षेत्र अछि। पकड़ीदयाल क 19, मधुबन क 21, तेतरिया क 14, ढाका क 08, आदापुर क 11, छौड़ादानों क 06, बगहा क 32, ठकराहां क 12 आ नौतन क 06 शामिल अछि। ओ कहलथि जे नक्सल प्रभावित जिला मे सेना क अगिला ट्रेनिंग सेंटर खोलल जाएत। ओ कहलथि जे एकर बाद बेतिया, जहानाबाद, रोहतास आदि नक्सल प्रभावित क्षेत्र मे कैम्प लगाउल जाएत। ओ कहलथि जे लड़की क रुझान सेहो आब सेना मे अछि। छठा वेतन आयोग क लागू होबै पर नौजवान क रुझान एहि तरफ काफी बढ़ल अछि। ओ कहलथि जे बहाली कए प्रक्रिया कए सरल बनबाक लेल वेबसाइट बनि रहल अछि, जे बिहार आ झारखंड मे दू माह क अन्दर काज करै लागत।


text:
गतिविधि रिपोर्ट
– राम नरेश शर्मा, मुम्बई। जुलाई २३, २०१५. मैथिली जिन्दाबाद
दहेज मुक्त मिथिला क अध्यक्ष पंकज जी एकदिन गप्प-सप्प क क्रम में कहला जे मुंबई में मैथिली नाटक के कोनो टीम नञि छै तैं हमसब कोनो सामाजिक मुद्दा पर नाटक देखै सं वंचित रहि जाय छी. हम आश्वस्त करेलियैन जे हम प्रयास करै छी जे बहूत जल्दिये एकटा टीम बनत.
तकर बाद हम प्रयास में लागि गेलहुं. एहि संबंध में अंधेरी क इनफिनिटी मॉल में एक्टर आ रंगकर्मी संजीव पूनम मिश्र जी संग मुलाकात केलहुं, संगे IPTA (indian people theater association) बेगुसराय के भूतपूर्व सचिव आ भोजपुरी एक्टर परमानंद शर्मा सेहो छलाह. संजीव जी के ई प्रस्ताव बड्डनीक लगलैन, ओ एहि प्रस्ताव के सहर्ष स्वीकार केलाह आ कहलाह अहां रंगकर्मी, फिल्मकर्मी आ समाजसेवा सं जुड़ल सब लोक क एकटा मिटिंग राखु.जाहि ठाम हमसब विस्तार सं चर्चा करब.
दिनांक 12 जुलाई 2015 के आगामी अंतर्राष्ट्रीय मैथिल सम्मेलन क लेल कमलकांत झा जी अध्यक्षता में मुंबई क उपरनगर नालासोपारा में एकटा बैसार छल. एहि बैसारक तुरंत बाद हमरा सबहक बैसार भेल जाहि में रंगमंच आ फिल्म जगत सं जुड़ल निम्न लोक सभ उपस्थित भेलाह:-
एक्टर आ रंगकर्मी संजीव पूनम मिश्रजी, “सस्ता जिनगी महग सेनूर” फेम राजीव सिंहजी उर्फ गजराज, “सजना के अंगना में सोलह सिंगार” फेम राहुल सिन्हाजी, सीआइडी फेम रामबहादुर रेणुजी, बॉलीवुड के गीतकार अमिताभ रंजनजी, शॉर्ट फिल्म निर्माता सुमित सुमनजी, रंगकर्मी कुनाल ठाकुरजी, भोजपुरी एक्टर परमानंद शर्माजी, रंगकर्मी भास्कर झाजी, रंगकर्मी अखिलेश मिश्रजी, मॉडल वरूण मंडलजी आदि.
एहि ठाम समाजिक सरोकार सं जुड़ल लोक सेहो उपस्थित छलाह:- दहेज मुक्त मिथिला (पं.धर्मानंद झाजी, पंकज झा जी, धर्मेंद्र झाजी, राजेश रायजी, सगुन मैथिलजी, रोशन मैथिलजी, प्रकाश कमतीजी, सुशील मंडलजी) एवं संपूर्ण टीम. भूतपूर्व फिल्कर्मी आ समाजसेवी शुभ चंद्र मिश्रजी, प्रोफेसर कृष्णकुमार झा “अन्वेषकजी”, मैथिल नेता कमलकांत झाजी, मधुबनी IPTA क भूतपूर्व नाट्यकर्मी आ मैथिल नेता धनंजय झाजी, ज्योतिषी प्रफुल्ल मिश्रजी, पत्रकार कृष्णकुमार झाजी आदि.
पटना क नाट्य संस्था “भंगिमा” आ दिल्ली क “मैलोरंग” जकाँ एकटा बढियाँ नाट्य मंडली कोना बनत ताहि पर अपन विचार रखलाह संजीव पूनम मिश्रजी जाहि पर सबकेयौ अपन विचार राखैत ध्वनिमत सं पारित क देलाह. धनंजय झाजी, धर्मानंद झाजी, पंकज झाजी, प्रोफेसर कृष्णकुमार अन्वेषकजी सबकेयौ कहलाह जे एहि मंडली क हमसब तनमन आ धन सँ सहयोग करब आ संगे महाराष्ट्र क सभ मिथिला मूलक संस्था क आहवान करबैन जे ओ एहि टीम के नाटक करै लेल मंच देथु.
धनंजय झा जी कहलाह अहां सब पहिल नाटकक शुरूआत विरार सं करू हम हॉल के संग-संग कॉस्ट्यूम, सबटा वाद्ययंत्र आ लाइटिंग के बंदोबस्त सेहो क लेब. आ कोनो तरहक धन क समस्या नञि आबए देब. अंत में फिल्मकर्मी आ रंगकर्मी लोकनि अपन विचार व्यक्त केलाह जे हमरा सबकें किछु समय दियअ जाहि सं हमसब फिल्म आ नाट्य जगत से किछु आरो लोक के जोड़ब आ संपूर्ण रूप-रेखा बना क अपने सबलग उपस्थित होयब.


text:
जेएनयू मिथिला मंच केर सौजन्य सं आयोजित मैथिल चर्चा-परिचर्चा: एक रिपोर्ट
जवाहरलाल नेहरु विश्वविद्यालय, नयी दिल्ली, 21/11/2015: मैथिली जिन्दाबाद!!
जेएनयू मे वाद-संवाद केर विशिष्ट परंपरा केँ आगु बढबैत जेएनयू मिथिला मंच द्वारा काल्हि राति माहि-मांडवी मेस मे एकटा “चर्चा-परिचर्चा” आयोजित कराओल गेल.
चर्चा में आमंत्रित विशिष्ट वक्ता छलाह, डॉक्टर रामनाथ झा, प्रोफ़ेसर, संस्कृत केंद्र, जवाहरलाल नेहरु विश्वविद्यालय, श्री सुशांत मिश्र, प्रोफ़ेसर, भाषा अध्ययन संस्थान, जवाहरलाल नेहरु विश्वविद्यालय, डॉक्टर गौतम झा, सहायक प्रोफ़ेसर, भाषा इंडोनेशिया, भाषा अध्ययन संस्थान, जवाहरलाल नेहरु विश्वविद्यालय.
एहि चर्चा-परिचर्चा केर मुख्य उद्देश्य जेएनयू में अध्ययनरत मैथिल आ दोसर छात्र सबकेँ मिथिलाक समृद्ध संस्कृति, परंपरा आर इतिहास सँ अवगत करेबाक लेल उचित डेग पर चिन्तन करब छल.
डॉक्टर रामनाथ झा चर्चा शुरू करैत बजलाह जे विश्व मे जतेक दर्शन केर आय अध्ययन कैल जाएत अछि ओ समस्त दर्शनक जन्मभूमि मिथिला अछि, चाहे ओ गौतमक न्याय दर्शन होय, कपिल केर सांख्य दर्शन होय अथवा जैमिनीक मीमांसा होय; सभक आविर्भाव मिथिला केर माटि सं भेल अछि. रामनाथ सर आगू बजलाह जे विद्यापति समान महाकवि केर छाप रविन्द्रनाथ टैगोर पर एतबा बेसी छलनि जाहि सँ हुनकर साहित्य मे विद्यापतिक चर्चा स्वतः अबैत छल, परिणामस्वरूप बहुते बादो धरि बंगाल आ मिथिला मे विद्यापति केर जन्मभूमि पर विवाद रहल, मुदा बादमे बंगाली दार्शनिक लोकनि ई स्वीकार केलनि कि विद्यापति परम प्रतापी भूमि मिथिला सँ छलाह.
श्री सुशांत मिश्र सर मुख्य रूप सं मिथिलाक पावनि-तिहार आर ओकरा सँ जुड़ल इतिहास पर चर्चा केलैथ. सर कहलाह कि मिथिला एकमात्र एहेन भूमि अछि जतय आजुक नव-नव विचारधारा जेना कि फेमिनिज्म आदि पर वर्षों पहिने पुस्तक लिखल जा चुकल छल, मिथिला एकमात्र धाम अछि जतय आय धरि पुरुष परीक्षा होइत अछि नहि कि स्त्री परीक्षा, चाहे मिथिला रामायण होय अथवा मधुश्रावनी केर कथा सब जगह मिथिला मे स्त्री केर सम्मुख पुरुष केँ अप्पन सामर्थ्यक परिचय सिद्ध करय पड़ैत अछि, कहबाक अर्थ ई अछि जे आय जाहि फेमिनिज्म आर स्त्री सशक्तिकरण केर गप्प पर एतबा हाय तौबा मचाओल जा रहल अछि ओकर निराकरण वर्षों पूर्व मैथिल साहित्य सबमे लिख देल गेल अछि, आवश्यकता अछि ओकरा सब केँ विश्व पटल पर आगू आनल जाय आर वृहत् बहस करैत अपन विकसित सभ्यता सँ लोक केँ परिचित कराओल जाय.
डॉक्टर गौतम झा मैथिल परंपरा आर इंडोनेशिया में व्याप्त परंपरा केर समानता – विषय पर बजलाह. इंडोनेशिया में आय धरि रामायण देखबा लेल लोक सबमे जतबा उत्सुकता रहैत अछि ओतबा उत्सुकता मिथिला या भारतो मे नहि अछि, सर कहलाह कि ओतय रामायण केर प्रस्तुति मुख्य रूपेण कठपुतली केर माध्यम सँ कयल जायत अछि, एक समय कठपुतली केर खेल मिथिलामे सेहो खूब होयत छल मुदा आय देखबा लेल नै भेटैत अछि, सर एहि विषय पर अप्पन चिंता व्यक्त केलैन.
चर्चा परिचर्चामे करीब ७० गोटा हिस्सा लेलनि, जाहिमे मैथिल छात्र सभक अलावा दोसरो राज्य सभक छात्र छलाह. मिथिला केर एतबा समृद्ध परंपरा आर साहित्य केर जानकारी लs कs सब संतोष आ आभार व्यक्त केलाह जेएनयू मिथिला मंच केर प्रति. ई परिचर्चा अपना तरहक पहिल एहेन परिचर्चा छल. अंत मे उपस्थित श्रोता सभ अप्पन अप्पन प्रश्न सेहो पूछलाह. ईहो विषय पर चर्चा कयल गेल कि जेएनयू मे मैथिली विषय केर पढाय कोना शुरू कयल जाय.
चर्चा-परिचर्चा के आरम्भ रातिमे १० बजे भेल आ समाप्त होयत-होयत राति के १ बाजि गेल, श्रोता आर वक्ता दुनु एतबा उत्साहित छलाह एहि कार्यक्रम सं जे नहि तऽ श्रोता प्रश्न पूछय सँ अपना आपकेँ रोकि पाबि रहल छलाह आ नहिये वक्ता सभ प्रश्न केर उत्तर देबा सँ. जाड़क मौसम आ रातिक समय केँ देखैत अंतमे ई आग्रह केर संग जे जल्दिये फेर सं एहने तरहक दोसर कार्यक्रम केर आयोजन कयल जायत, चर्चा-परिचर्चा केर विराम लगाओल गेल.
भास्कर ज्योति, उपाध्यक्ष, जेएनयू मिथिला मंच मैथिली जिन्दाबाद सँ जानकारी दैत कहला जे क्रमशः मैथिल छात्र मे अपन मूल संस्कृतिक महत्व उजागर होमय लागल अछि। जतय लोक मे अपन भाषा तक व्यवहार करबा मे लाज लागैत छल, ताहि ठाम एहि तरहक आत्मसम्मान व आत्मगौरवक बोध कराबयवला कार्यक्रमक आयोजन सँ मैथिली ओ मिथिलाक ग्रहण लागल समय जल्दिये टरत से विश्वास अछि।
एहि मे कोनो दुइ मत नहि जे राजनैतिक समर्थन व राज्य केर पोषण बिना कोनो मूल्यवान् संस्कृतिक रक्षा नहि कैल जा सकैत अछि, मुदा जागरण जाहि स्तर पर विद्वत्वर्ग मे प्रवेश पाबय लागल अछि ताहि सँ मिथिलाक जीवन सनातनकाल धरि जिबैत रहत – यैह सत्य प्रमाणित होएत प्रतीत भऽ रहल अछि।


text:
आमंत्रणक संग बधाई ज्ञापन:
मैथिलीक महान स्रष्टा आ हमरा लोकनिक मार्गदर्शक – प्रेरक – संरक्षक श्री धीरेन्द्र प्रेमर्षि जी केँ विराटनगर मे समारोहपूर्वक सम्मान कैल जा रहल अछि। सम्मानित स्रष्टा प्रेमर्षिजी केँ हार्दिक बधाई दैत विराटनगर मे उपस्थित – समस्त मैथिलीप्रेमी महानुभाव केँ आमंत्रित कय रहल छी।
सम्मानक नाम: बब्बर सिंह थापा स्मृति पुरस्कार-२०७१
सम्मानित व्यक्तित्व: मैथिली भाषा स्रष्टा धीरेन्द्र प्रेमर्षि जी
स्थान: श्री कृष्णा पार्टी पैलेस, विराटनगर
तिथि: वैशाख ५ गते, २०७२ विसं
समय: २ बजे अपराह्न
सम्मानकर्ता: बब्बर सिंह थापा स्मृति गुठी
ज्ञात हो जे स्व. बब्बर सिंह थापा एक प्रसिद्ध नेपाली भाषा बाल-कथाकार आ प्राज्ञ छलाह, हिनक धर्मपत्नी स्व. देव कुमारी थापा सेहो एक अति लोकप्रिय अभियानी तथा विदुषी छलीह जे अपन पतिक स्मृति मे ई गुठीक स्थापना करैत साहित्यसेवी लोकनिकेँ सम्मान प्रदान करबाक निर्णय केने छलीह। प्रतिवर्ष ई सम्मान कोनो प्रसिद्ध स्रष्टा केँ देल जाइत अछि। एहि बेर गुठी द्वारा मैथिलीभाषाक स्रष्टा धीरेन्द्र प्रेमर्षि केँ देबाक निर्णय लेल गेल अछि। एहि तरहक सहकार्य-संस्कृति आ भाषिक एकता-समीपताकेँ समस्त मैथिलीभाषी हृदय सँ सराहना कय रहल अछि।
हरि: हर:!!


text:
ठोस प्रश्न ई नहि जे कविता गामक अछि आ कि शहरक अर्थात् कविताक केन्द्रीय कक्ष मे गाम अछि किंवा शहर। ठोस प्रश्न ई होइछ जे ओहि गाम आ कि शहरक कविता मे जीवन कतेक अछि, जीवन सँ कविताक कतेक सम्पृक्ति छैक, संघर्ष सँ कतेक संयुक्त छैक। जीवनक तत्व कविताक जीवित रहबाक प्रमाण बनैछ आ संघर्षक तत्व कविताक जागृत रहबाक। अभिप्राय जे कविता केँ ने त’ मृत होयब अपेक्षित आ ने निस्तेज होयब अभीष्ठ। कविताक मृत होयब आ निस्तेज होयब प्रकारान्तर सँ पर्यायवाचीए बूझल जाइछ। स्तुतिगान, विरुदावली, गुण-कीर्तन, अतीतमुग्धता, दया-कृपाकांक्षा आदि तत्व मृत कविताक प्रमुख लक्षण गनल जा सकैछ संगहि जनपक्षीय सरोकार, नव चेतना, आधुनिकता-बोध, आक्रोश, असहमति, प्रगतिशीलता, प्रतिरोध, व्यंग्य, संघर्ष प्रभृति तत्व केँ कविताक जीवन-पक्षक लक्षण मानल जा सकैछ। कविता मे जीवन-तत्वक रूप-चित्रदि कविक जीवन-जगत सम्बन्धी अनुभव पर निर्भर करैछ। कविताक भूस्पर्शीय प्रवृत्ति जतेक ठोस होयत, कविता ततेक प्रखर होयत, तेजोमय होयत। वायवीय कविता किंवा अज्ञात लोकक यात्र करैत-करबैत रहबा लेल कृत संकल्पित कविता सँ आमजन आ कि सर्वहारा सभक सम्बन्ध-सरोकार शीघ्रहि समाप्त भ’ जाइछ। ओहि प्रकारक कविता त’ कुलीन-अभिजनक हाथ मे पड़ल एकटा एहेन हथियार सिद्ध होइत रहल अछि जकर प्रयोग ओ लोकनि आमजनक-सर्वहाराजनक संघर्ष-वृक्ष केँ पांगय-छोपय लेल करैत आयल अछि।
जँ कविकर्मक परम उद्देश्य किंवा एकमात्र उद्देश्य आनंद-हर्षातिरेक हो त’ हमरा बुझने ई बूझल जयबाक चाही जे ई कविकर्म मरनासन्न किंवा स्त्रैण (बौद्धिक रूपेँ) समूह द्वारा समाज केँ नपुंसक बनाओल जयबाक एकटा सुनियोजित-सुविचारित षड्यंत्र मात्र अछि। एहि षड्यंत्री नैपुंश्यक परम्परागत दीक्षाप्राप्त महानुभावलोकनि द्वारा विश्व-वाघ्मयक अधिकांश भाग केँ गीरल-उगिलल जा चुकल अछि। हमर पक्ष अछि जे ओहि कवितासभक जयजयकार करब एक प्रकारक हवाउर लूटब थिक। एहिए स्थिति ओ स्थल पर आबि कविताक प्रसंग आ प्रासंगिकता दुनूक प्रश्न नमहर भ’ उठैत अछि। एतहि आबि कविताक लोकपक्ष आ लोकप्रियपक्षक चयन कविकर्मक प्रतिबद्धताक रूप मे एकटा महत्वपूर्ण कारक बनय लगैछ। कविता केँ लोकप्रिय बनेबाक, अनावश्यक-अनपेक्षित लोकप्रिय बनेबाक क्रम मे कविक द्वारा कविता-सृजनक अभ्यन्तर कयल गेल रंग-विरंगक वांछित-अवांछित समझौता सँ ओ कवि आ कविता अपन निर्माणेकाल केँ अपन अवसानकाल बना लैत अछि। कविता केँ मात्र लोकप्रिय उत्पाद बूझब एकटा नव कुलीनतावादी सोच अछि जे अपन समस्त चारित्रिक गुणावगुणक संग अंततः जनसामान्यक निजगुत खगता ओ विकासक विपक्षे मे ठाढ़ होइत रहल अछि। वस्तुतः कविता कोनहु मनोरंजनक साधन-सामग्री आ कि ‘आइटम सौंग’ नहि अपितु रचनात्मक उद्देश्यक संग प्रतिरोधक एकटा समर्थ औजार अछि।
ई कहबा मे हर्ज नहि आ कोनहु असौकर्यो नहि जे ‘धरती सँ अकास धरि’क कवि चन्दन कुमार झाक ई तेसर कविता-संग्रह ‘गामक सिमान पर’ उपरोक्त समस्त आक्षेप ओ चिन्ताक यथाशक्ति-यथासम्भव प्रत्युत्तररूपेँ दृढ़तापूर्वक ठाढ़ होयबाक एकटा निस्सन प्रयास अछि। ‘धरती सँ अकास धरि’ कविता-संग्रहक उत्तराधिकार रूप ई संग्रह- ‘गामक सिमान पर’ पूर्वापेक्षा बेसी सुविचारित आ बेसी मजगुत अछि। से अपेक्षित सेहो। कवि एहि नव संग्रहक पवाहटिए करैत छथि गामक निर्धन सँ (जे कि अपन निजगुत अर्थ ओ अभिप्राय मे सर्वहारा अछि), ओकर जीवन-संघर्ष सँ आ संघर्षगत यथार्थ सँ। विकासक आस आ इजोतक उमेद भरने निरन्तर संघर्षरत श्रमिकक स्थिति-परिस्थितिक विवेकपूर्ण-सम्वेदनापूर्ण चित्रण एहि कवि आ हिनक कविता दूनू केँ ठोस करैत अछि। अपन गामक (विशेष ओ विराट अर्थ मे गामक) सरोकार-संवेदना केँ गामक खेती-पथारी, जोत-उपजा, सभ्यता-संस्कृति, शिक्षा-साहित्य प्रभृतिक चिन्ता ओ आशाक रूप मे चित्रित करैत जखन अपन नजरि सूक्ष्म करैत छथि त’ ओ देखैत छथि-निर्भया-दामिनीक दुर्गति, नारीक प्रति संवेदनहीन समाज, शहरी चकाचौंध आ एहि चकाचौंधक प्रति अविवेकी आकर्षण भरल सगर अचेतन समाज, स्खलित मानवता, धर्मक आडम्बरी कार्य-व्यापार, क्रमेण बे-इमान बनल जाइत समूह, गामक जोत-जमीन आ जोरू पर्यन्त दखल करबाक कुत्सित लिप्सा, खेतिहरक उपजा आ तकर अनुचित हाथ मे संरक्षण-उपयोग, व्यष्टि आ समष्टिक समस्त संधि-स्थल पर एकटा जालसाज तेसरातिक उपस्थिति, प्रत्येक वर्ग ओ स्तर पर सायास बहाल कयल जाइत एजेन्ट, संयुक्त परिवारक वि शृंखलन आ प्रकारान्तर सँ तकर अन्यान्य दुष्प्रभाव, बाल-मनसक संग घात-प्रतिघात, बंधुत्वक सवेग ”ास, अंधविश्वासक मकरजाल मे पड़ल लोक-समाज आ ताहि सँ विलुप्त होइत जीव-जन्तु, विकासक अपचेष्ट व्याख्या सँ तबाह होइ जनसमूह, राजनीतिक अभिप्राय मात्र लठैती, अगुआ बनि सदति लाभ लेबाक स्थायी कार्य-योजना, कुव्यवस्था-कुशासनक सोझाँ चिरनिद्रा-निभेर मिथिला सपनो मे अपन सर्वस्व दान करबाक बाल सुलभ उतकिरना पर मोहित-उल्लसित, अपन अय्यास भूतकाल केँ गर्व-भावक संग आइयो कन्हेठने निरीह आदेशपालक मुदा मे ठाढ़, मिथिलाक ब्रह्मोत्तर मे आलस्य-अकर्मण्यक पराकाष्ठा रूप जनमल सिक्कठि-जिम्मरिक गाछी, धर्मक नाम पर मूर्खता आ आसकति पसारबाक प्रवाचनी षड्यंत्र आदि।
गाम एकटा जनसमूहक मात्र नहि तथापि आजुक गाम अविकसित-अल्पविकसित भूखण्ड पर बसल कोनहु अशिक्षित-अल्पशिक्षित समूहक नाम त’ जरूरे अछि। एकर अपन सभ्यता-संस्कृति छैक, बंधुत्व-औदार्य छैक, जीवन-व्याकरण छैक आ चिंता-चिन्तन छैक जे एकरा शहर सँ फराक परिचिति दैत छैक। मुदा आइ प्रायः सभटा गाम अपन विकासक मॉडल लेल शहरक सोझाँ अमानी याचक सदृश ठाढ़ देखल जा रहल अछि। लगैए जे जँ गाम पूर्ण विकसित भ’ जाय त’ ओ शहर भ’ जायत! ई परिभाषा ने त’ गामे लेल उचित आ ने शहरे लेल उचित। की गामक ‘अल्टीमेट फॅार्म’ अछि शहर? की शहरक अविकसित रूप अछि गाम? की गाम शहरेक अनुकृति मे अपसियाँत रहत? सरकारी आँकड़ा सँ एहि स्थिति केँ जतबा समर्थन भेटौक मुदा ई चिन्ताक सामग्री किंवा विषय त’ अछिए जे की गाम केँ ओकर अपनहि रूप, सीमा, परिस्थिति ओ सौन्दर्यक संग विकसित नहि कयल जाय?
एवंक्रमे ई गछब सर्वथा आवश्यक अछि जे गामक सिमान पर ठाढ़ कवि चन्दन कुमार झा केँ गाम आ शहर दुनू देखाइत छनि मुदा अपना केँ शहरक राजपथक पथिकरूप मे कम आ गामक आरि-धूर, गली-कूची, खेत-खरिहान, गाछी-कलम, घाट-बाटक बटोहीरूप मे बेसी समर्थन करैत छथि। तैं चन्दनजीक कविता मे, कविताक वैचारिकता मे शहर आ शहरीक अस्तित्व लेल यद्यपि नकार-भाव नहि छनि मुदा जँ सकार भाव छनि त’ ओतबे जतबा कि गामक विकास हेतु ओ साधन अथवा सहायक सिद्ध भ’ सकैत अछि। तैं त’ कवि गामक शहरीकृत बोध, विकास आ सौन्दर्य सँ बेस चिन्तित छथि, सीदित छथि आ अपन गामक सिमान ओ वितान केँ दुरुस्त करय चाहैत छथि। हिनक कविताक ‘नैरेटर’ (प्रायः स्वयं कवि) बेस सुयोजनापूर्वक अपन एहि नाप-जोख केँ पकठोस करैत बेस चलाकी सँ अपन विचार बिलहि जाइत छथि। कविक एहि ‘नैरेटर’ केँ निधोख होयब, निर्दोष होयब आ उक्तिवैचित्री सँ अपन बात राखब प्रभृति बिन्दु निश्चये चमत्कृत करैत अछि। से चमत्कार हिनक विषय-परिधि सँ कथ्य-केन्द्र धरिक कविता-यात्र केँ बल प्रदान करैत अछि।
चन्दनजी अपन कविता लेल सदति सहजिया देखल जाइत छथि। सहजताक आग्रही एहि किवक कविता मे सहज शब्द, सहरजमीनी अनुभव, देशी निजता भरल बिम्ब-प्रतीकादि एहि संग्रहोक सहजताक उत्तम पक्ष अछि। अपन एहि प्रशंसनीय सहजताक संग हिनक कविता अपन प्रभावक स्तर पर प्रायः सभठाम बेस दमगर चोट करैत अछि से अपन तीक्ष्णता आ धार-धाराक संग। ई जखन प्रेम- कविता दिस अबैत छथि त’ समस्त ग्राम्यरूप ओ ग्राम्य सौन्दर्यक संग एकटा विश्वास, धैर्य आ दायित्व ल’ क’। परिणामस्वरूप कविताक अंतर्लय-अंतर्वस्तु बेसी पुष्ट होइछ। गुड्डी उड़बैत काल प्रगति पर विश्वास आ ताहि विश्वास केँ मिथिला-माटिक आधार-स्वर दैत कवि सड़कक कातक बजारक चित्र सँ दैशिक-वैश्विक समाजक किछु सत्य-चित्र आ किछु नग्न-चित्र अंकित करबाक साहस सेहो करैत छथि। सृजनक पीड़ा केँ अपना मे समाहित कए कवि अपना केँ कोनहु वाद विशेष सँ एकाते राखय चाहैत छथि। मुदा उपर-उपर ई निर्वाद स्थिति जतेक सामान्य आ सुविधाजनक बूझि पड़ैछ ततबे ई असामान्य आ खतरनाको अछि कारण ई प्रकारान्तर सँ परम्परावादिता-यथास्थितिवादिता प्रभृति केँ अप्रत्याशित रूपेँ सहयोगी बनि जाइत अछि। इमान केँ संग्रहालयक वस्तु बनि जयबाक दुःस्थिति सँ चिन्तित होइत कविक लेल विद्रोहक निरन्तर अभाव आ परिवारक धोकचैत परिधि दोबर चिन्ताक विषय छनि।
मुदा एहि सभ स्थितिक रहितहु गामक सिमान पर अपन प्रतिबद्धताक संग ठाढ़ एहि कवि मे जाधरि संघर्ष बुनबाक, पुरखाक प्रति आदर-श्रद्धाक, पॉजिटिभक स्थापना ओ निगेटिभक भर्त्सना करबाक, प्रतिरोध केँ जिया क’ राखि तकर निर्वाह करबाक, आत्मचिन्ता-आत्मचिन्तक प्रति आग्रही भ’ कोनहु संघर्ष केँ परिणाम धरि पहुँचेबाक, प्रकृतिक संग तादात्म्य रखबाक, खरिहानक दाउन-दोगाउनक पृष्ठभूमि मे संघर्षक मेह गाड़बाक, समाजक अथबली केँ व्यंग्य-वस्तु बनेबाक, नारीक दुर्गति-अधोगति लेल स्वयं तक केँ अपराधी बुझबाक, अक्खज सपना बुनबाक आ गामक बाघ-बोन-खेत-खरिहान-विरार-ब्रह्मोतर आदि केँ विशेष रूपें अर्थवान बनेबाक सन काव्यवस्तु भरल कविता अभरैत रहत ताधरि गामक सिमान आ ताहि सिमान पर जनमल-पनघल-लतरल-चतरल-फुलाएल-फड़ल गाछ आ गाछी केँ कुशकलेप नहि होयत।
कविताक रचना, चयन, क्रम, रूप, आकार, परास, प्रभाव आ शिल्प-विम्ब-प्रतीकादिक समीकरण प्रभृति केँ देखैत ई कहल जा सकैछ जे एहि संग्रहक प्रायः सभ कविता आमजनक बीच सँ उठल-उठाओल गेल आमेजनक पक्षक कविता अछि। कविताक वर्णित वस्तु बनल केन्द्रीय पात्र लग ओकर श्रम छैक, साहस छैक, धैर्य छैक, भूख छैक आ एकर साधन-उपकरणरूप मे कोदारि-खुरपी, बसिला-रुखान आ हर-पालो छैक। एहिए उपकरणक निर्माण, समावेश, उपयोगादि एहि कविता-पात्र आ कविता-संग्रहक कला ओ सौन्दर्य-पक्ष अछि। एहि संग्रहक प्रायः सभ कविता जीवनक कविता अछि जे संघर्षक सिंहनाद करैत अपन समस्त संघर्षोपकरण सहित अदम्य आशा, विश्वास आ जोशक संग उपस्थित होइत अछि। एहि कविता-संग्रहक यएह विशेषता अछि आ कवि ओ कवितारूप मे मैथिलीक उपलब्धि सेहो।
कोनहु रचना मे आलोचना हेतु ‘मैटर’ आ ‘स्पेश’ नहि हो से ने त’ सम्भव अछि, ने विश्वसनीय आ ने उचित। यएह ‘मैटर’ आ ‘स्पेश’ कविकर्मक विकास-क्रम मे एकटा सार्थक सोपान अछि। एकरा रचनात्मक नैरन्तर्यरूप मे सेहो देखल जा सकैछ। एकटा प्रतिबद्ध कविक प्रमाण-पत्ररूप ओकर कविताक ई लाक्षणिक गुण-धर्म होइछ जे ओ एकटा संघनित विमर्शक निरन्तर आग्रही बनैत रहय। ‘गामक सिमान पर’क कविता ताहिए विमर्शक केन्द्र मे आबय ताहि शुभकामना संग-
नोट- प्रस्तुत आलेख डॉ. कमल मोहन चुन्नू द्वारा श्री चन्दन कुमार झाक कविता-संग्रह 'गामक सिमान पर'क भूमिका थिक|
जँ कविकर्मक परम उद्देश्य किंवा एकमात्र उद्देश्य आनंद-हर्षातिरेक हो त’ हमरा बुझने ई बूझल जयबाक चाही जे ई कविकर्म मरनासन्न किंवा स्त्रैण (बौद्धिक रूपेँ) समूह द्वारा समाज केँ नपुंसक बनाओल जयबाक एकटा सुनियोजित-सुविचारित षड्यंत्र मात्र अछि। एहि षड्यंत्री नैपुंश्यक परम्परागत दीक्षाप्राप्त महानुभावलोकनि द्वारा विश्व-वाघ्मयक अधिकांश भाग केँ गीरल-उगिलल जा चुकल अछि। हमर पक्ष अछि जे ओहि कवितासभक जयजयकार करब एक प्रकारक हवाउर लूटब थिक। एहिए स्थिति ओ स्थल पर आबि कविताक प्रसंग आ प्रासंगिकता दुनूक प्रश्न नमहर भ’ उठैत अछि। एतहि आबि कविताक लोकपक्ष आ लोकप्रियपक्षक चयन कविकर्मक प्रतिबद्धताक रूप मे एकटा महत्वपूर्ण कारक बनय लगैछ। कविता केँ लोकप्रिय बनेबाक, अनावश्यक-अनपेक्षित लोकप्रिय बनेबाक क्रम मे कविक द्वारा कविता-सृजनक अभ्यन्तर कयल गेल रंग-विरंगक वांछित-अवांछित समझौता सँ ओ कवि आ कविता अपन निर्माणेकाल केँ अपन अवसानकाल बना लैत अछि। कविता केँ मात्र लोकप्रिय उत्पाद बूझब एकटा नव कुलीनतावादी सोच अछि जे अपन समस्त चारित्रिक गुणावगुणक संग अंततः जनसामान्यक निजगुत खगता ओ विकासक विपक्षे मे ठाढ़ होइत रहल अछि। वस्तुतः कविता कोनहु मनोरंजनक साधन-सामग्री आ कि ‘आइटम सौंग’ नहि अपितु रचनात्मक उद्देश्यक संग प्रतिरोधक एकटा समर्थ औजार अछि।
ई कहबा मे हर्ज नहि आ कोनहु असौकर्यो नहि जे ‘धरती सँ अकास धरि’क कवि चन्दन कुमार झाक ई तेसर कविता-संग्रह ‘गामक सिमान पर’ उपरोक्त समस्त आक्षेप ओ चिन्ताक यथाशक्ति-यथासम्भव प्रत्युत्तररूपेँ दृढ़तापूर्वक ठाढ़ होयबाक एकटा निस्सन प्रयास अछि। ‘धरती सँ अकास धरि’ कविता-संग्रहक उत्तराधिकार रूप ई संग्रह- ‘गामक सिमान पर’ पूर्वापेक्षा बेसी सुविचारित आ बेसी मजगुत अछि। से अपेक्षित सेहो। कवि एहि नव संग्रहक पवाहटिए करैत छथि गामक निर्धन सँ (जे कि अपन निजगुत अर्थ ओ अभिप्राय मे सर्वहारा अछि), ओकर जीवन-संघर्ष सँ आ संघर्षगत यथार्थ सँ। विकासक आस आ इजोतक उमेद भरने निरन्तर संघर्षरत श्रमिकक स्थिति-परिस्थितिक विवेकपूर्ण-सम्वेदनापूर्ण चित्रण एहि कवि आ हिनक कविता दूनू केँ ठोस करैत अछि। अपन गामक (विशेष ओ विराट अर्थ मे गामक) सरोकार-संवेदना केँ गामक खेती-पथारी, जोत-उपजा, सभ्यता-संस्कृति, शिक्षा-साहित्य प्रभृतिक चिन्ता ओ आशाक रूप मे चित्रित करैत जखन अपन नजरि सूक्ष्म करैत छथि त’ ओ देखैत छथि-निर्भया-दामिनीक दुर्गति, नारीक प्रति संवेदनहीन समाज, शहरी चकाचौंध आ एहि चकाचौंधक प्रति अविवेकी आकर्षण भरल सगर अचेतन समाज, स्खलित मानवता, धर्मक आडम्बरी कार्य-व्यापार, क्रमेण बे-इमान बनल जाइत समूह, गामक जोत-जमीन आ जोरू पर्यन्त दखल करबाक कुत्सित लिप्सा, खेतिहरक उपजा आ तकर अनुचित हाथ मे संरक्षण-उपयोग, व्यष्टि आ समष्टिक समस्त संधि-स्थल पर एकटा जालसाज तेसरातिक उपस्थिति, प्रत्येक वर्ग ओ स्तर पर सायास बहाल कयल जाइत एजेन्ट, संयुक्त परिवारक वि शृंखलन आ प्रकारान्तर सँ तकर अन्यान्य दुष्प्रभाव, बाल-मनसक संग घात-प्रतिघात, बंधुत्वक सवेग ”ास, अंधविश्वासक मकरजाल मे पड़ल लोक-समाज आ ताहि सँ विलुप्त होइत जीव-जन्तु, विकासक अपचेष्ट व्याख्या सँ तबाह होइ जनसमूह, राजनीतिक अभिप्राय मात्र लठैती, अगुआ बनि सदति लाभ लेबाक स्थायी कार्य-योजना, कुव्यवस्था-कुशासनक सोझाँ चिरनिद्रा-निभेर मिथिला सपनो मे अपन सर्वस्व दान करबाक बाल सुलभ उतकिरना पर मोहित-उल्लसित, अपन अय्यास भूतकाल केँ गर्व-भावक संग आइयो कन्हेठने निरीह आदेशपालक मुदा मे ठाढ़, मिथिलाक ब्रह्मोत्तर मे आलस्य-अकर्मण्यक पराकाष्ठा रूप जनमल सिक्कठि-जिम्मरिक गाछी, धर्मक नाम पर मूर्खता आ आसकति पसारबाक प्रवाचनी षड्यंत्र आदि।
गाम एकटा जनसमूहक मात्र नहि तथापि आजुक गाम अविकसित-अल्पविकसित भूखण्ड पर बसल कोनहु अशिक्षित-अल्पशिक्षित समूहक नाम त’ जरूरे अछि। एकर अपन सभ्यता-संस्कृति छैक, बंधुत्व-औदार्य छैक, जीवन-व्याकरण छैक आ चिंता-चिन्तन छैक जे एकरा शहर सँ फराक परिचिति दैत छैक। मुदा आइ प्रायः सभटा गाम अपन विकासक मॉडल लेल शहरक सोझाँ अमानी याचक सदृश ठाढ़ देखल जा रहल अछि। लगैए जे जँ गाम पूर्ण विकसित भ’ जाय त’ ओ शहर भ’ जायत! ई परिभाषा ने त’ गामे लेल उचित आ ने शहरे लेल उचित। की गामक ‘अल्टीमेट फॅार्म’ अछि शहर? की शहरक अविकसित रूप अछि गाम? की गाम शहरेक अनुकृति मे अपसियाँत रहत? सरकारी आँकड़ा सँ एहि स्थिति केँ जतबा समर्थन भेटौक मुदा ई चिन्ताक सामग्री किंवा विषय त’ अछिए जे की गाम केँ ओकर अपनहि रूप, सीमा, परिस्थिति ओ सौन्दर्यक संग विकसित नहि कयल जाय?
एवंक्रमे ई गछब सर्वथा आवश्यक अछि जे गामक सिमान पर ठाढ़ कवि चन्दन कुमार झा केँ गाम आ शहर दुनू देखाइत छनि मुदा अपना केँ शहरक राजपथक पथिकरूप मे कम आ गामक आरि-धूर, गली-कूची, खेत-खरिहान, गाछी-कलम, घाट-बाटक बटोहीरूप मे बेसी समर्थन करैत छथि। तैं चन्दनजीक कविता मे, कविताक वैचारिकता मे शहर आ शहरीक अस्तित्व लेल यद्यपि नकार-भाव नहि छनि मुदा जँ सकार भाव छनि त’ ओतबे जतबा कि गामक विकास हेतु ओ साधन अथवा सहायक सिद्ध भ’ सकैत अछि। तैं त’ कवि गामक शहरीकृत बोध, विकास आ सौन्दर्य सँ बेस चिन्तित छथि, सीदित छथि आ अपन गामक सिमान ओ वितान केँ दुरुस्त करय चाहैत छथि। हिनक कविताक ‘नैरेटर’ (प्रायः स्वयं कवि) बेस सुयोजनापूर्वक अपन एहि नाप-जोख केँ पकठोस करैत बेस चलाकी सँ अपन विचार बिलहि जाइत छथि। कविक एहि ‘नैरेटर’ केँ निधोख होयब, निर्दोष होयब आ उक्तिवैचित्री सँ अपन बात राखब प्रभृति बिन्दु निश्चये चमत्कृत करैत अछि। से चमत्कार हिनक विषय-परिधि सँ कथ्य-केन्द्र धरिक कविता-यात्र केँ बल प्रदान करैत अछि।
चन्दनजी अपन कविता लेल सदति सहजिया देखल जाइत छथि। सहजताक आग्रही एहि किवक कविता मे सहज शब्द, सहरजमीनी अनुभव, देशी निजता भरल बिम्ब-प्रतीकादि एहि संग्रहोक सहजताक उत्तम पक्ष अछि। अपन एहि प्रशंसनीय सहजताक संग हिनक कविता अपन प्रभावक स्तर पर प्रायः सभठाम बेस दमगर चोट करैत अछि से अपन तीक्ष्णता आ धार-धाराक संग। ई जखन प्रेम- कविता दिस अबैत छथि त’ समस्त ग्राम्यरूप ओ ग्राम्य सौन्दर्यक संग एकटा विश्वास, धैर्य आ दायित्व ल’ क’। परिणामस्वरूप कविताक अंतर्लय-अंतर्वस्तु बेसी पुष्ट होइछ। गुड्डी उड़बैत काल प्रगति पर विश्वास आ ताहि विश्वास केँ मिथिला-माटिक आधार-स्वर दैत कवि सड़कक कातक बजारक चित्र सँ दैशिक-वैश्विक समाजक किछु सत्य-चित्र आ किछु नग्न-चित्र अंकित करबाक साहस सेहो करैत छथि। सृजनक पीड़ा केँ अपना मे समाहित कए कवि अपना केँ कोनहु वाद विशेष सँ एकाते राखय चाहैत छथि। मुदा उपर-उपर ई निर्वाद स्थिति जतेक सामान्य आ सुविधाजनक बूझि पड़ैछ ततबे ई असामान्य आ खतरनाको अछि कारण ई प्रकारान्तर सँ परम्परावादिता-यथास्थितिवादिता प्रभृति केँ अप्रत्याशित रूपेँ सहयोगी बनि जाइत अछि। इमान केँ संग्रहालयक वस्तु बनि जयबाक दुःस्थिति सँ चिन्तित होइत कविक लेल विद्रोहक निरन्तर अभाव आ परिवारक धोकचैत परिधि दोबर चिन्ताक विषय छनि।
मुदा एहि सभ स्थितिक रहितहु गामक सिमान पर अपन प्रतिबद्धताक संग ठाढ़ एहि कवि मे जाधरि संघर्ष बुनबाक, पुरखाक प्रति आदर-श्रद्धाक, पॉजिटिभक स्थापना ओ निगेटिभक भर्त्सना करबाक, प्रतिरोध केँ जिया क’ राखि तकर निर्वाह करबाक, आत्मचिन्ता-आत्मचिन्तक प्रति आग्रही भ’ कोनहु संघर्ष केँ परिणाम धरि पहुँचेबाक, प्रकृतिक संग तादात्म्य रखबाक, खरिहानक दाउन-दोगाउनक पृष्ठभूमि मे संघर्षक मेह गाड़बाक, समाजक अथबली केँ व्यंग्य-वस्तु बनेबाक, नारीक दुर्गति-अधोगति लेल स्वयं तक केँ अपराधी बुझबाक, अक्खज सपना बुनबाक आ गामक बाघ-बोन-खेत-खरिहान-विरार-ब्रह्मोतर आदि केँ विशेष रूपें अर्थवान बनेबाक सन काव्यवस्तु भरल कविता अभरैत रहत ताधरि गामक सिमान आ ताहि सिमान पर जनमल-पनघल-लतरल-चतरल-फुलाएल-फड़ल गाछ आ गाछी केँ कुशकलेप नहि होयत।
कविताक रचना, चयन, क्रम, रूप, आकार, परास, प्रभाव आ शिल्प-विम्ब-प्रतीकादिक समीकरण प्रभृति केँ देखैत ई कहल जा सकैछ जे एहि संग्रहक प्रायः सभ कविता आमजनक बीच सँ उठल-उठाओल गेल आमेजनक पक्षक कविता अछि। कविताक वर्णित वस्तु बनल केन्द्रीय पात्र लग ओकर श्रम छैक, साहस छैक, धैर्य छैक, भूख छैक आ एकर साधन-उपकरणरूप मे कोदारि-खुरपी, बसिला-रुखान आ हर-पालो छैक। एहिए उपकरणक निर्माण, समावेश, उपयोगादि एहि कविता-पात्र आ कविता-संग्रहक कला ओ सौन्दर्य-पक्ष अछि। एहि संग्रहक प्रायः सभ कविता जीवनक कविता अछि जे संघर्षक सिंहनाद करैत अपन समस्त संघर्षोपकरण सहित अदम्य आशा, विश्वास आ जोशक संग उपस्थित होइत अछि। एहि कविता-संग्रहक यएह विशेषता अछि आ कवि ओ कवितारूप मे मैथिलीक उपलब्धि सेहो।
कोनहु रचना मे आलोचना हेतु ‘मैटर’ आ ‘स्पेश’ नहि हो से ने त’ सम्भव अछि, ने विश्वसनीय आ ने उचित। यएह ‘मैटर’ आ ‘स्पेश’ कविकर्मक विकास-क्रम मे एकटा सार्थक सोपान अछि। एकरा रचनात्मक नैरन्तर्यरूप मे सेहो देखल जा सकैछ। एकटा प्रतिबद्ध कविक प्रमाण-पत्ररूप ओकर कविताक ई लाक्षणिक गुण-धर्म होइछ जे ओ एकटा संघनित विमर्शक निरन्तर आग्रही बनैत रहय। ‘गामक सिमान पर’क कविता ताहिए विमर्शक केन्द्र मे आबय ताहि शुभकामना संग-
फाल्गुन, द्वादशी
02 मार्च 2015
नोट- प्रस्तुत आलेख डॉ. कमल मोहन चुन्नू द्वारा श्री चन्दन कुमार झाक कविता-संग्रह 'गामक सिमान पर'क भूमिका थिक|


text:
पटना। अमेरिका क बाद आब ब्रिटेन कए सेहो बिहार क विकास दर अपना दिस आकर्षित करि रहल अछि। अमेरिकी राजदूत क बाद आब ब्रिटिश उच्चायुक्त रिचर्ड स्टैग मुख्यमंत्री नीतीश कुमार स भेंट करबा लेल पटना पहुंचलाह। ओ बिहार क विकास दर आ एहि ठामक कानून-व्यवस्था कए देखिकए नीतीश सरकार सहित बिहारक आम लोकक जमिकए सराहना केलथि। ओ बिहार क विकास दर कए आश्चर्यजनक बतौलथि। स्टैग त्रिस्तरीत पंचायत चुनाव आ नगर निकाय चुनाव मे महिला कए देल गेल 50 फीसदी आरक्षण कए सराहना केलथि। रिचर्ड स्टैग कहला जे ओ ब्रिटेन लौटलाक बाद ओहि ठामक निवेशक कए बिहार मे निवेश क लेल प्रोत्साहित करताह।
ओ कहला जे डीएफआईडी नगर विकास, ई-गवर्नेंस, प्रशासनिक सुधार आ स्वास्थ्य क क्षेत्र मे विकास क लेल 450 करोड़ टकाक सहायता देत। एहि बैठक मे ब्रिटिश उच्चायुक्त क सचिव प्रिया गुहा समेत कईटा वरीय अधिकारी मौजूद छलाह।


text:
८ नवम्बर २०२१ । मैथिली जिन्दाबाद!!
विराटनगर मे काली पूजा
अप्पन ब्राह्मण समाज – नामहि सँ सब केँ अपनाबयवला, सब मे अपनत्व केर सुन्दर भाव प्रदान करयवला एक नवस्थापित संस्था द्वारा ऐतिहासिक-औद्योगिक महानगरी विराटनगर केर एक कमी केँ पूर्ति करयवला ऐतिहासिक संस्था बनि गेल अछि। एहि महानगर मे ओना त नित्य कोनो न कोनो अनुष्ठान् होइते रहैत अछि, लेकिन मिथिला आ बंगाल मे विद्यमान् एक परम्परा ‘काली पूजा’ एहिठाम कियो नहि आयोजित करैत छल से ई संस्था अप्पन ब्राह्मण समाज अपन स्थापनाक सोझे साल सँ आरम्भ कयलक आ एहि बेर तेसर वर्ष अत्यन्त भव्यताक संग सम्पन्न कयलक अछि। एकर संयोजक प्रा. वीरेन्द्र झा वीरू एवं संस्थाध्यक्ष कुमुद मोहन झा, संस्थापक अध्यक्ष लक्ष्मी रमण झा, सचिवद्वय सुजीत चौधरी एवं सुरेन्द्र सिंह ठाकुर, अन्यान्य पदाधिकारी व सक्रिय सदस्य लोकनि रंजीत झा (राजनीतिकर्मी), मिथिलेश ठाकुर, सुनील झा, दीप नारायण झा दीपू, अमर झा, मृत्युञ्जय मिश्र, सबिन मिश्र, रतिकान्त झा, भाग्यश्री झा, रंजू झा आदिक एकजुट प्रयास आ अथक परिश्रम सँ ई महापूजाक आयोजन शालीनता, गम्भीरता आ भव्यता संग पूरा कयल गेल।
गत वर्ष हम कथित तौरपर कोरोनाक चपेट मे रही, बन्धन मे रही, भाग नहि लय सकल छलहुँ – से पैछले साल सँ सोचल अनुसार एहि वर्ष एहि आयोजनक सब पार्ट मे पार्टिसिपेट कयलहुँ। बहुत नीक लागल। मूर्ति आनय बेर मे सैनिक टोल सँ रोडशेष चौक पूजास्थल धरिक शोभायात्रा, राति १२ बजे सँ आरम्भ होयवला निशापूजा, पुनः १० बजे दिन सँ पूजा (ई हमर छुटि गेल), ४ बजे सँ सांस्कृतिक कार्यक्रम आ ऐगला दिन भोरे १० बजे सँ विसर्जन बेर मे नगर परिक्रमा आ केसलिया धार मे जाय विसर्जन करय धरि सहभागिता दैत परमानन्द-परममोद प्राप्ति कयलहुँ। सांस्कृतिक कार्यक्रम मे दू टा भजन सेहो गेबाक अवसर भेटल, लोक सब केँ नीक लागल हेतनि से उम्मीद अछि। राजू ठाकुर केर संयोजन मे आयल सांस्कृतिक कार्यक्रमक टोली – खासकय निशा पोद्दार गायिकाक आवाज आ छोट-छोट भाइ सब द्वारा मैथिली गीत (भजन) केर गायन, सागर ठाकुर भाइजीक चिर परिचित अन्दाजक गायन, राजेश सिंह जीक बेजोड़ किपैड बजेनाय, स्वयं राजूक ड्रम पैड आ पंकजक नया वादन-यंत्र पर पंजाबी भांगड़ा वला बिट्स नोट्स आ एक नवका अनुजक ओतबा बेजोड़ नालवादन…. ग्रेट, विराटनगर मे एतेक सुन्दर मैथिली सांस्कृतिक (भक्तिगीत-संगीत लेल विशेषरूप सँ) टोली बनब बड़ा शुभकारी लागल।
एतेक भव्य कार्यक्रम सँ पर्यन्त किछु सज्जन आ भद्र लोक सब केँ दूरी बनबैत देखि बड़ा क्षोभ सेहो भेल। अरे! ई कि थिकैक? एतेक पैघ महोत्सव सँ अहाँ दूर कियैक रहलहुँ? एहि सँ अहाँ दोसर केँ किछु शिक्षा देबाक जँ सोच बनेने छी वा छलहुँ त अहाँ महाभूल कयलहुँ। भगवतीक काज जे कियो कय रहल छथि हुनका धन्यवाद देला सँ अहाँक महानता नहि कम होयत। ई त बुझल बात छैक जे अहाँ केँ हिनका लोकनिक एकजुटता आ सद्प्रयास सँ अपन आन-बान-शान पर बट्टा लगैत बुझायत, लेकिन तेकर मतलब महापूजा सँ दूर भऽ अपनहि भेटयवला ऊर्जा सँ वंचित रहि गेलहुँ… किंवा दूरी बनबैत परमानन्द-परममोद नहि प्राप्त कयलहुँ से उचित बात नहि। कृपया आगू साल सँ हरेक पार्ट मे पार्टिसिपेट करबाक प्रण एखनहि लय लेब। पता अछि? एहि वर्ष सँ बंगाली समाज द्वारा दुर्गा चौक तीनपैनी मे सेहो काली पूजा आरम्भ भऽ गेलैक। आर अपनहि समांग सब एकटा नव इतिहास बनौलाह त एहि मे सब कियो स्वामित्व लैत सहभागी बनिकय एकरा आरो उच्चस्तर पर भव्यता प्रदान करू। शोभा यात्रा, नगर परिक्रमा, सांस्कृतिक आयोजन, सब मे भाग लियौक। तखन अहाँक अपन ऊर्जा संग-संग समुदायक शक्ति सेहो अभिवृद्धि होयत। आग्रह।
भगवतीक कृपा सब पर बनल रहय। काली पूजा लेल सुनिश्चित स्थल केर मांग भेल आ नवनियुक्त मंत्री माननीय जयराम यादव अपन निजी जमीन दान करबाक प्रतिबद्धता व्यक्त कयलथि। तहिना मेयर भीम पराजुली जी सेहो सार्वजनिक जमीन अथवा निजी जमीन तकबाक बात कहैत नगरपालिका द्वारा भवन निर्माण आ पूजा स्थलक विकास लेल वचनबद्धता व्यक्त कयलथि। ई असाधारण उपलब्धि एहि लेल भेटल जे एकटा बेहतरीन उपक्रम ‘काली पूजा’ विराटनगर लेल अपने आप मे नीक उपलब्धि थिकैक आ एकरा हर स्तर पर पोषण देबाक लेल लोक तत्पर छैक। अप्पन ब्राह्मण समाज केर नीति जे केवल एकल जाति केर संस्था रहितो सब सँ जुड़बाक आ सब मे अपनत्वक भाव उत्पन्न करैत समग्र समाजक विकास लेल अडिग रहैत काज करब, ई सब केँ भरोसा देलकैक, नव आशा देलकैक। महत्वपूर्ण संबोधन मे एहि तरहें ब्राह्मण समाज प्रति नीक भावनाक सन्देश सब कियो देलथि। एकरा आर मजबूत करबाक जरूरत छैक। नहि कि प्रवीण अपन अहंता मे स्वयं केँ आहत कय दूर रहि एहि एकजुटताक भावना केँ भंग करय… प्रवीण केँ एहि लेल कोनो अधिकार नहि! बात बुझू!
हमरा त लागि रहल अछि जे फेरो जल्दी ई अवसर आबि जाय! भेटब पुनः! ॐ तत्सत्!!
हरिः हरः!!


text:
अमित आनन्द, काठमांडू सँ – मैथिली जिन्दाबाद लेल विशेष रिपोर्ट! अप्रैल ३०, २०१५. संध्या ५:३० बजे।
काठमांडू शहर और एकर उत्तर मे अवस्थित जिलाक सामान्य जनजीवन अस्त व्यस्त भऽ गेल अछि. सबसँ पैघ संकट रहबाक लेल छैक. 80 प्रतिशत सँ ज्यादा घर या तऽ तबाह भऽ गेल छैक या फेर खतरा सँ खाली नहि रहि जेबाक कारण लोक ओहि घर मे रहबाक लेल तैयार नहि छैक। लोक घर-बार छोड़िकय कोनो मैदान मे त्रिपाल टाँगिकय या कोनो विद्यालय आदि मे अस्थायी तौर पर रहय लेल चलि गेल छैक। घरक आसपास कोनो ऊँच पहाड़ पर या खुला मैदान मे रहि रहल अछि जनता.
भक्तपुर जिलाक निकोसेरा मे प्रायः सबटा घर गिर चुकल अछि। जे बचलो अछि ओ रहय लायक नहि रहि गेल अछि. सुनील कोजू जे अपन क्षतिग्रस्त घर सँ बचल सामान केँ निकालय मे लागल छल, ओ बतेलक जे “पैछला पांच दिन सँ टेंट मे कोनो प्रकारें अपन छोट-छोट बच्चाक संग रहि रहल अछि. नेपाल प्राशासन द्वारा इंजिनियर मार्फत सर्वे कैल जा रहलैक अछि. देखू कखन कि होइत छैक।”
पर्यटक सँ गुलजार रहयवला दरबार हॉल, भक्तपुर केर लोक अपन पुश्तैनी घर छोड़िकय जाइत देखल गेल। ओहि जगहक सब घर केँ असुरक्षित करार कैल गेलैक अछि. यैह दरबार हॉल मे नेपाल सरकार केर संग्रहालय सेहो अवस्थित अछि.


text:
रवि कुमार मंडल ‘मिथिला’, मुम्बई। नवंबर १, २०१५. मैथिली जिन्दाबाद!!
महाराष्ट्र मैथिल समाज, मुम्बई केर अगुवाई मे आगामी २२-२३ दिसम्बर, २०१५ केँ विरार केर जीवदानी मंदिर प्रांगण मे आयोजित कैल जायत। मिथिला-मैथिली जगत् केर वरिष्ठ पुरोधा श्री बैद्यनाथ चौधरी ‘बैजु’ केर अध्यक्षता ओ नेतृत्व मे ई सम्मेलन हरेक वर्ष देश-विदेश केर विभिन्न ठाम पर आयोजित कैल जाएत अछि। मैथिली भाषा ओ मिथिला संस्कृतिक संग-संग मैथिल केर राजनैतिक अस्तित्व व समस्त सरोकार पर चिन्तन-मंथन हेतु एहि कार्यक्रम मे देश-विदेश सब ठाम सँ मैथिलगण सहभागी बनैत छथि। एहि कार्यक्रम मे राष्ट्रीय स्तर उच्च नेतागण यथा राष्ट्रपति, प्रधानमंत्री, मुख्यमंत्री लोकनि केर विशिष्ट आतिथ्य रहब एकटा आरो पैघ विशेषता रहैत अछि। तहिना एहि सम्मेलन द्वारा समस्त भारतीय भाषा जे संविधानक अष्टम् अनुसूची मे दर्ज अछि ताहिक स्रष्टा केँ सम्मान देल जाएत अछि। एकर अतिरिक्त मैथिली तथा मिथिलाक उत्थान तथा विकास मे निरन्तर योगदान देनिहार विशिष्ट व्यक्तित्व केँ ‘मिथिला विभूति’ सँ सम्मानित कैल जेबाक खास परंपरा अछि। एहि सम्मेलन सँ देश व राज्यक संग-संग विदेश मे मैथिल केर स्थिति व अस्तित्वक संग विकास व प्रगति लेल सेहो निर्णय लेल जेबाक परंपरा रहल अछि।
एहि कार्यक्रमक सफलतम् आयोजन लेल आइ नवी मुम्बई केर बिहार भवन मे एकटा व्यवस्थापकीय समितिक बैसार कैल गेल। एहि बैसार मे विभिन्न ओहदेदार सहयोगी व्यक्तित्व व संस्थाक सहभागिता रहल छल। मुख्य आयोजक मुम्बई मैथिल समाज केर अतिरिक्त दहेज मुक्त मिथिला सहित कुल २२ टा संस्थाक प्रतिनिधि लोकनि भाग लेलनि। आयोजन सँ संबंधित विभिन्न पक्ष पर विचार-विमर्शक संग पूर्वहि सँ सौंपल कार्यभार व प्रगतिक समीक्षा सेहो कैल गेल। वर्तमान कार्यक्रम मुम्बइक मैथिल समाज लेल प्रतिष्ठाक विषय थीक आर एकरा चुनौती समान बुझैत पूरा करय मे लागल छथि संपूर्ण मैथिल समाज। एहि सम्मेलनक उपरान्त शीघ्रहि दोसर महत्वपूर्ण कार्यक्रम करबाक नियार सेहो आजुक बैसार द्वारा कैल गेल जेकरा मुताबिक अन्तर्राष्ट्रीय मैथिली सम्मेलन पूरा भेला पर मिथिला वर-बधू सम्मेलन कैल जायत। ई घोषणा संदीप झा केलैन।
दहेज मुक्त मिथिलाक राष्ट्रीय अध्यक्ष पंकज झा जानकारी देलनि जे एहि कार्यक्रमक तैयारी एहेन सिस्टमेटिक ढंग सँ कैल जा रहल अछि जे एकटा नया इतिहास रचायत ई पूर्ण आशा अछि। सब सँ नीक बात जे संयोजनपक्ष खरखाँही लूटय लेल नहि वरन् मैथिल समाज केर यथार्थ हित लेल समग्र रूप सँ एकजुट बनिकय आयोजन करबाक नियार कएने छथि। मुम्बई मैथिल समाज केर एकजुटता संपूर्ण विश्व मे पसरल मैथिल लेल एहि कार्यक्रम सँ नीक संदेश दय सकत, सब मिलाकय कहि सकैत छी जे ई कार्यक्रम एहेन होयत जेकरा लेल ‘न भूतो न भविष्यति’ कहब अतिश्योक्तिपूर्ण नहि होयत।
मैथिली जिन्दाबाद केर तरफ सँ अग्रिम शुभकामना – मैथिल केर पहिचान विश्व मे विशिष्ट अछिये, बस जरुरत छैक जे अहिना एकजुट बनिकय झंडा केँ ऊँच-ऊँच धरि फहराबैत रहू। नकारात्मक आ निरर्थक टंगघीच्चा मैथिल केँ किनारे मे छोड़ि सार्थक उर्जावान् लोक केर संङोर सँ विजय तय अछि।


text:
स्वाध्याय
– प्रवीण नारायण चौधरी
रामचरितमानस मोती
शिवजीक विवाह
शिव-पार्वती विवाह प्रसंग निरन्तरता मे अछि। पूर्व के अध्याय मे शिवजीक विचित्र बरियातीक सम्बन्ध मे पढ़लहुँ, पार्वतीक माय मैना देवी कोना अपन बावला जमाय केँ देखि चिन्तातुर भ’ पार्वती केर विवाह नहि करबाक जिद्द करय लगलीह, केना फेर स्वयं पार्वती हुनका बुझेलीह, राजा हिमवान् नारद मुनिक संग आबिकय हुनका पार्वतीक पूर्वजन्मक कथा सुनाकय शिवजी व हुनकर सम्बन्ध सदा-सनातन होयबाक रहस्य केँ उजागर कयलनि आ तेकर बाद फेर सब कियो केना खुशी-खुशी बरियाती सब केँ भोजन करौलनि, विवाहक लग्न देखि मुनि लोकनि विवाह मंडप मे विवाह करेबाक आज्ञा देलनि… तेकर बाद के प्रसंग देखू।
१. मुनि लोकनिक आज्ञा सँ शिवजी और पार्वतीजी गणेशजीक पूजन कयलनि। मोन मे देवता केँ अनादि बुझिकय कियो ई बात सुनिकय शंका नहि करब जे गणेशजी त शिव पार्वतीक संतान छथि, फेर विवाह सँ पहिनहि कतय सँ आबि गेलाह।
२. वेद मे विवाहक जेहेन रीति कहल गेल अछि, महामुनि सब वैह सबटा रीति करबेलनि। पर्वतराज हिमाचल हाथ मे कुश लय कय कन्याक हाथ पकड़ि हुनका भवानी (शिवपत्नी) बुझैत शिवजी केँ समर्पित कयलनि।
३. जखनहि महेश्वर (शिवजी) पार्वतीक पाणिग्रहण कयलनि तखनहि इन्द्रादि सब देवता हृदय मे अत्यन्ते हर्षित भेलथि। श्रेष्ठ मुनिगण वेदमंत्रक उच्चारण करय लगलाह आर देवगण शिवजी केर जय-जयकार करय लगलाह। अनेकों प्रकारक बाजा सब बाजय लागल। आकाश सँ नाना प्रकारक फूल केर वर्षा भेल। शिव-पार्वतीक विवाह भ’ गेल। सारा ब्रह्माण्ड मे आनंद भरि गेल।
४. दासी, दास, रथ, घोड़ा, हाथी, गाय, वस्त्र और मणि आदि अनेक प्रकारक चीज सब, अन्न तथा सोनाक बर्तन गाड़ी मे लादिकय दहेज मे देल गेल जेकर वर्णन नहि भ’ सकैत अछि।
दाइज दियो बहु भाँति पुनि कर जोरि हिमभूधर कह्यो।
का देउँ पूरनकाम संकर चरन पंकज गहि रह्यो॥
सिवँ कृपासागर ससुर कर संतोषु सब भाँतिहिं कियो।
पुनि गहे पद पाथोज मयनाँ प्रेम परिपूरन हियो॥
बहुतो प्रकारक दहेज दय कय, फेर हाथ जोड़िकय हिमाचल कहलखिन – हे शंकर! अपने पूर्णकाम छी, हम अहाँ केँ कि दय सकैत छी? एतेक कहिकय ओ शिवजीक चरणकमल पकड़िकय रहि गेलाह। तखन कृपाक सागर शिवजी अपन ससुर केँ खूब नीक सँ बुझेलनि, हुनक समस्त जिज्ञासाक समाधान कयलनि। फेर प्रेम सँ परिपूर्ण हृदय मैनाजी सेहो शिवजीक चरणकमल पकड़िकय कहलीह –
नाथ उमा मम प्रान सम गृहकिंकरी करेहु।
छमेहु सकल अपराध अब होइ प्रसन्न बरु देहु॥१०१॥
हे नाथ! ई उमा हमरा अपन प्राणक समान प्रिय अछि। अहाँ एकरा अपन घरक टहलनी बनायब आ एकर सब अपराध केँ क्षमा करैत रहब। आब प्रसन्न भ’ हमरा यैह वर दिअ। शिवजी हुनको खूब नीक जेकाँ बुझबैत सन्तोष देलनि। तखन ओ शिवजीक चरण मे माथ नमाकय घर गेलीह। पार्वती केँ बजाकय अपन कोरा मे बैसाकय हुनका सुन्दर सीख दियए लगलीह –
हे पार्वती! अहाँ सदाशिवजीक चरणक पूजा करब, नारी केर यैह धर्म थिक। नारी लेल पतिए देवता छथि आर कोनो देवता नहि होइछ। एहि तरहक बात कहिते-कहिते हुनकर आँखि मे नोर भरि गेलनि आर ओ पार्वती केँ अपन छाती सँ सटा लेलीह।
५. मैना फेरो स्वयं केँ सम्हारैत बेटीक विदाई सँ पहिने हुनका नारीधर्म बुझबैत बजलीह – विधाता जगत मे स्त्री जाति केँ कियैक जन्म देलनि? पराधीन केँ सपनहु मे सुख नहि भेटैछ। एतेक कहिते माता प्रेम मे अत्यन्त विकल भ’ गेलीह, मुदा कुसमय जानिकय दुःख करबाक अवसर नहि बुझि अपना केँ धीरज देलीह। ओ बेर-बेर बेटी सँ गला मिलबैत छथि आ फेर हुनकर पैर पकड़य लेल नीचाँ झुकि जाइत छथि। अद्भुत प्रेम अछि जेकर किछुओ वर्णन नहि कयल जा सकैत अछि। भवानी सब स्त्रिलोकनि सँ भेटिकय फेर अपन माय केर हृदय सँ लिपटि गेलीह।
जननिहि बहुरि मिलि चली उचित असीस सब काहूँ दईं।
फिरि फिरि बिलोकति मातु तन तब सखीं लै सिव पहिं गईं॥
जाचक सकल संतोषि संकरु उमा सहित भवन चले।
सब अमर हरषे सुमन बरषि निसान नभ बाजे भले॥
पार्वतीजी माता सँ मिलिकय आगू बढ़लीह, सब कियो हुनका योग्य आशीर्वाद देलकनि। ओ घुरि-घुरिकय माय दिश देखैत छथि। सब सखी हुनका शिवजी लग लय गेलखिन। महादेवजी सब याचक लोकनि केँ संतुष्ट कय पार्वती केँ संग लय घर (कैलाश) दिश विदाह भेलाह। सब देवता प्रसन्न भ’ कय फूलक वर्षा करय लगलाह आर आकाश मे सुन्दर नगाड़ा बाजय लागल।
६. हिमवान् अत्यन्त प्रेम सँ शिवजी केँ अरियातय लेल संगे चललाह। वृषकेतु (शिवजी) हुनका बहुतो तरह सँ संतोष दयकय वापस कयलथि। पर्वतराज हिमाचल तुरंत घर आबि गेलाह आर ओ सब पर्वत ओ सरोवर सब केँ बजौलनि। हिमवान आदर, दान, विनय और बहुत सम्मानपूर्वक सभक विदाई कयलथि।
७. जखन शिवजी कैलाश पर्वत पर पहुँचलाह, त सब देवता अपन-अपन लोक केँ चलि गेलाह। तुलसीदासजी कहैत छथि जे पार्वतीजी और शिवजी जगत केर माता-पिता थिकाह, ताहि लेल हम हुनकर श्रृंगारक वर्णन नहि करैत छी।
८. शिव-पार्वती विविध प्रकारक भोग-विलास करैत अपन गण लोकनिक संग कैलाश पर रहय लगलाह। ओ नित्य नव विहार करथि, एहि प्रकारे बहुत समय बीति गेल। तखन छ: मुखवाला पुत्र (स्वामिकार्तिक) केर जन्म भेलनि जे पैघ भेला पर युद्ध मे तारकासुर केर वध कयलथि। वेद, शास्त्र और पुराण मे स्वामिकार्तिक केर जन्मक कथा प्रसिद्ध अछि और सारा जगत एहि बात केँ जनैत अछि।
छन्द :
जगु जान षन्मुख जन्मु कर्मु प्रतापु पुरुषारथु महा।
तेहि हेतु मैं बृषकेतु सुत कर चरित संछेपहिं कहा॥
यह उमा संभु बिबाहु जे नर नारि कहहिं जे गावहीं।
कल्यान काज बिबाह मंगल सर्बदा सुखु पावहीं॥
षडानन (स्वामिकार्तिक) केर जन्म, कर्म, प्रताप और महान पुरुषार्थ केँ समस्त संसार जनैत अछि, ताहि लेल हम वृषकेतु (शिवजी)क पुत्र केर चरित्र संक्षेपहि मे कहलहुँ। शिव-पार्वतीक विवाह केर एहि कथा केँ जे स्त्री-पुरुष कहत आ गायत से कल्याण केर कार्य और विवाहादि मंगल मे सदा सुख पाओत।
९. गिरिजापति महादेवजीक चरित्र समुद्र केर समान (अपार) अछि, ओकर पार वेदो नहि पबैत अछि। तखन अत्यन्त मन्दबुद्धि और गँवार तुलसीदास एकर वर्णन केना कय सकता – एहि उच्चभाव मे स्वयं तुलसीदास उपरोक्त शिव-विवाह प्रसंग केर वर्णन कयलनि अछि।
१०. शिवजीक रसीला और सुहाओन चरित्र केँ सुनिकय मुनि भरद्वाजजी सेहो खूब प्रसन्न भेलाह, सुख प्राप्त कयलथि। कथा सुनबाक हुनकर लालसा आर बेसी बढ़ि गेलनि। आँखि मे नोर भरि गेलनि आ रोमावली पुलकित (रोइयाँ ठाढ़) भ’ गेलनि। ओ प्रेम मे मुग्ध भ’ गेलाह। मुंह सँ बोल नहि निकलैत अछि। हुनकर ई दशा देखिकय ज्ञानी मुनि याज्ञवल्क्य बहुत प्रसन्न भेलाह आ कहलखिन – हे मुनीश! अहा हा! अहाँक जन्म धन्य अछि, अहाँ केँ गौरीपति शिवजी प्राणक समान प्रिय छथि। शिवजीक चरण कमल मे जिनकर प्रीति नहि अछि ओ श्री रामचन्द्रजी केँ सपनो मे नीक नहि लगैत अछि। विश्वनाथ श्री शिवजी केर चरण मे निष्कपट (विशुद्ध) प्रेम होयब यैह रामभक्त केर लक्षण थिक। शिवजीक समान रघुनाथजी (केर भक्ति) केर व्रत धारण करयवला के अछि? जे बिना कोनो पाप के सती जेहेन स्त्री केँ त्यागि देलाह आर प्रतिज्ञा कयकेँ श्री रघुनाथजीक भक्ति केँ देखा देलनि (सिद्ध कय देलनि)। हे भाई! श्री रामचन्द्रजी केँ शिवजीक समान आर के प्रिय भ’ सकैत अछि? हम पहिने शिवजीक चरित्र कहिकय अहाँक भेद बुझि लेलहुँ। अहाँ श्री रामचन्द्रजीक पवित्र सेवक छी आर सब दोष सँ रहित छी। हम अहाँक गुण और शील जानि लेलहुँ। आब हम श्री रघुनाथजीक लीला कहैत छी, सुनू। हे मुनि! सुनू, आइ अहाँक भेटला सँ हमर मोन मे जे आनंद भेल अछि ओ कहल नहि जा सकैत अछि। हे मुनीश्वर! रामचरित्र अत्यन्त अपार अछि। सौ करोड़ शेषजी सेहो ओकरा पूरा नहि कहि सकैत छथि। तथापि हम जेहेन सुनलहुँ अछि, ओहेन वाणीक स्वामी (प्रेरक) और हाथ मे धनुष लेने प्रभु श्री रामचन्द्रजी केँ स्मरण कयकेँ कहैत छी। सरस्वतीजी कठपुतली समान छथि आर अन्तर्यामी स्वामी श्री रामचन्द्रजी (ताग पकड़िकय कठपुतली केँ नचबयवला) सूत्रधार छथि। अपन भक्त जानिकय जाहि कवि पर ओ कृपा करैत छथि ओकर हृदय रूपी आँगन मे सरस्वती केँ ओ नचायल करैत छथि। वैह कृपालु श्री रघुनाथजी केँ हम प्रणाम करैत छी आर हुनकहि निर्मल गुण सभक कथा कहैत छी।
११. कैलाश पर्वत मे श्रेष्ठ और बहुते रमणीय अछि, जतय शिव-पार्वतीजी सदा निवास करैत छथि। सिद्ध, तपस्वी, योगीगण, देवता, किन्नर और मुनि सभक समूह ओहि पर्वत पर रहैत छथि। ओ सब बड़ा पुण्यात्मा छथि और आनंदकन्द श्री महादेवजीक सेवा करैत छथि। जे भगवान विष्णु और महादेवजी सँ विमुख अछि आर जेकरा धर्म मे प्रीति नहि छैक ओ लोक सपनहुँ मे ओतय नहि जा सकैत अछि। ओहि पर्वत पर एक विशाल बरगद केर पेड़ अछि, जे नित्य नवीन और सब काल (छहो ऋतु) मे सुन्दर रहैत अछि। ओतय तीनू प्रकारक (शीतल, मंद और सुगंध) वायु बहैत रहैत अछि और ओकर छाहरि बड़ा ठंढा रहैत अछि। ओ शिवजीक विश्राम करबाक वृक्ष थिक, जेकरा वेद गान कएने अछि।
१२. एक बेर प्रभु श्री शिवजी ओहि वृक्ष केर नीचाँ गेलाह आर ओ देखिकय हुनकर हृदय मे बहुत आनंद भेलनि। अपना हाथ सँ बाघम्बर बिछाकय कृपालु शिवजी स्वभावहि सँ बिना कोनो खास प्रयोजनक ओतय बैसि गेलाह। कुंद केर पुष्प, चन्द्रमा और शंख केर समान हुनकर गौर शरीर छलन्हि। बड़का टा के हाथ आर ओ मुनि सब जेकाँ वल्कल वस्त्र धारण कएने रहथि। हुनकर चरण नब (पूर्ण रूप सँ फुलायल) लाल कमल केर समान छल, नहक ज्योति भक्त केर हृदयक अंधकार हरण करयवला छल। साँप और भस्म – यैह हुनकर भूषण छल आर ओहि त्रिपुरासुर केर शत्रु शिवजीक मुख शरद (पूर्णिमा) केर चन्द्रमा वला शोभा केँ सेहो हरयवला (फीका करयवला) छल।


text:
विशेष रिपोर्ट
– प्रवीण नारायण चौधरी
(नेपालक समसामयिक अवस्था आ मिथिलाक स्थान पर केन्द्रित)
नेपाल मे दोसर संविधान सभा द्वारा पहिने पूर्ण प्रस्तावना, ताहि पर फेर जनताक राय आ पुन: मस्यौदा मे सुधार करैत दोसर प्रस्तावनाक प्रस्तुति मे विभिन्न सुझाव केँ स्थान दैत, नागरिकता सम्बन्धी समस्याक संबोधन, प्रदेशक सीमांकन केर खाका प्रस्तुति, राष्ट्रक प्रमुख केर चुनावक संग नगर आ गाम पालिकाक अध्यक्ष प्रत्यक्ष निर्वाचन सँ चुनबाक समेत विभिन्न माँग केँ स्थान दैत कैल गेल अछि।
सीमांकन केर वर्तमान निर्णय देश मे एक बेर फेर सँ आन्दोलनक भूकंप आनि देने अछि। विभिन्न क्षेत्रक लोक अपन प्रदेश केर वर्तमान स्वरूप सँ असन्तुष्ट विरोध प्रदर्शन कय रहल अछि। मानव अधिकार आयोग व अन्य निकाय द्वारा एहि लेल संज्ञान लैत सरकारक ध्यानाकर्षण करायल गेल अछि। संवाद आ वार्ताक माध्यम सँ हर विवादित विषय केँ सुलझेबाक अनुरोध लगभग सब निकाय द्वारा कैल गेल अछि।
स्वयं चारि दलक प्रमुख द्वारा विशेष प्रेस मीट करैत ओहेन तत्व सँ सावधान रहबाक आह्वान कैल गेल अछि जेकर इच्छे नहि छैक जे नेपाल मे संविधान अन्तिम रूप ग्रहण करय। कहल गेल छैक जे पहिल बेर संघीयताक स्वाद चैख रहल नेपाल मे सब बात पर एकमत बनेनाय मात्र चुनौतीपूर्ण टा नहि, बल्कि स्वाभाविके सबहक राय मे भिन्नताक असंभव सेहो छैक। ताहि हेतु किछु विन्दु पर गंभीर बनि समाधान तकबाक दिशा मे समझौतावादी बनब जरुरी छैक।
तथापि, चारि दलक प्रमुख जे वर्तमान मे संविधान केँ अन्तिम रूप देबाक लेल तत्पर देखाइत अछि, जेकरा पास दुइ-तिहाई बहुमतक संग-संग जनता-जनार्दनक जनादेश सेहो छैक, एहि दल सब द्वारा ई आश्वासन फेर देल गेलैक अछि जे ‘सीमांकन केर विषय मे पुनर्विचार’ कैल जायत। संगहि अपील कैल गेलैक अछि जे ‘नेपालक सन्दर्भ मे संघीयता नव विषय हेबाक कारण एहि मे जे-जेना सीमांकन केलो पर कतहु-न-कतहु विवाद रहबे करत आर जनता द्वारा विविध कोण सँ बात उठब, सुझाव देब स्वाभाविक सेहो छैक। एहि सब विवाद केँ जनताक भावना आर राष्ट्रक आवश्यकता आर हित केँ ध्यान मे राखि उचित समाधान हेतु पहल केर प्रयत्न कैल जायत’। संगहि ईहो कहल गेलैक अछि जे ‘एहि समय मे सम्पूर्ण जनता केँ संयम धारण करी आर सर तरहक आन्दोलन केँ रोकि उपयुक्त सुझाव द्वारा सहयोग पहुँचाबैत समस्या समाधान केर प्रतीक्षा करबाक लेल हम सब हार्दिक अपील करैत छी।’
‘इतिहास मे पहिल बेर नेपाली जनताक इच्छा अनुसार संविधानसभा सँ संविधान निर्माणक कार्य अन्तिम चरणमा पहुँचि गेलाक समय ऐतिहासिक कार्य केँ सफल बनेनाय राष्ट्रक अपरिहार्य आवश्यकता बनि गेल अछि’ अपिल मे कहल गेल छैक, ‘ताहि हेतु राष्ट्रियता, शान्ति, स्थायित्व आर विकास हेतु सेहो संविधान निर्माणक कार्य सम्पन्न करबाक लेल सब एकजुट होयबा लेल आहवान करैत छी।’
‘संविधानक मस्यौदा परिमार्जन सहितक प्रस्ताव संविधानसभा मे प्रस्तुत भऽ गेलाक बाद देश मे असहज परिस्थिति उत्पन्न भेल अछि। राज्य पुनर्संरचना सहित नितान्त नव विषय प्रस्तुत भेला पर बहस आर विमरश होयब अन्यथा नहि थीक। मुदा, ई असहज ढंग सँ नहि हो। प्रमुख दल आर शीर्ष नेता सब उपयुक्त समय मे अपन दृष्टिकोण स्पष्ट करब जरुरी होइत छैक। संविधानसभा द्वारा एकरा कोन तरहें संबोधन कैल जायत ताहि बारे स्पष्ट करब नीक होयत।’ संविधान संवाद समितिक अध्यक्ष डा. बाबुराम भट्टराई प्रेस मीट केर डेगक सराहना करैत ई भावना रखलैन।
विदित हो जे कुल ६ प्रदेश केर सीमांकन मे मधेश, थरुहट, जातीय पहिचानक प्रदेश, आ विभिन्न ‘हुले-ले टाइप’ माँग केँ नकारैत राष्ट्रीय एकताक ध्यान सर्वोपरि राखि लगभग पुरने स्वरूपक ५ ‘विकास क्षेत्र’ केर अवधारणा केँ कने-मने काट-छाँट करैत नव रूप मे राखल गेलैक अछि। वर्तमान सीमांकन मे लगभग हरेक प्रदेश जे पहाड़ी क्षेत्र केँ कवर करैत छैक, ओकरा भारतक सीमा सँ जोड़िकय राखल गेलैक अछि। भौगोलिक बनौट पहाड़ी क्षेत्रक एहेन छैक जे चीनक सीमा ओहि क्षेत्र सँ स्वत: जुड़िते छैक। विवादक विषय ‘मधेश एक प्रदेश’ केँ छहोंछित करैत पहाड़ी प्रदेशकेँ भारतक सीमा सँ जोड़ि रखबाक रणनीति संग वर्तमान प्रदेश-सीमांकन स्पष्ट छैक। देशक पूर्व आ सुदूर पश्चिम केँ पूर्ण रूप मे मिश्रित पहिचान आ उत्तर-दक्षिण केँ जोड़ैत राखल गेलैक अछि।
पुनर्विचार मे परिवर्तनक गुंजाईश न्युन देखाइत अछि, तथापि देश मे चलि रहल आन्दोलन एकरा मे कखनहु परिवर्तन आनि सकैत अछि, कारण देशक जनताक भावना सर्वोपरि होइत छैक। राजनीति करब, छूपल मानसिकता सँ शान्तिक बदला अपन स्वार्थ सिद्धि करब, मधेशी-पहाड़ी व अन्य जातीय पहिचानक आधार पर राष्ट्रीयता केँ विखंडित करब, ई सब कमजोर पक्ष जाबत हावी रहतैक, विवादक पूर्ण समाधान भेटब मोस्किले टा नहि असंभव सेहो छैक। तथापि प्रक्रिया संविधान निर्माणक थिकैक आ १९-२० करैत अन्तिम रूप मे एला सँ राष्ट्र मे शान्ति स्थापित होयबाक संभावना क्रमश: बढि रहलैक अछि।
मिथिला क्षेत्र मे सेहो आयल बदलाव
पूर्व मे विभिन्न आयोग केर सिफारिश आ ऐतिहासिक दस्तावेजक आधारक संग भाषिक-सांस्कृतिक-भौगोलिक संरचनाक संग जनसंख्या आदिक आधार पर जेना प्रदेश निर्माण करबाक बात कैल गेल छलैक – ताहि मे मिथिलाक जाहि स्वरूपक चर्चा छल ओहो किछु बदलल प्रतीत होइत अछि।
वर्तमान मे कोसीक जे धारा १९५६-५९ ई. मे कोसी बैरेज केर निर्माण सँ बनल, तेकरे आधार मानि मिथिला प्रदेशक सीमा केँ छोटियाअल गेल जेना प्रतीत होइत अछि। एहि मे आब पश्चिमक परसा-बारा सँ पूर्वक झापा-मोरंग तक केर सीमाक कुल ११ जिलाक प्रदेश मे बदलाव आनैत परसा-बारा-रौतहट-सर्लाही-महोत्तरी-धनुषा-सिरहा-सप्तरी धरि मात्र ८ जिलाक राखल गेल अछि। एहि क्षेत्रक सर्वाधिक विकसित हिस्सा मोरंग, सुन्सरी आ झापा केँ राज्य १ मे मिला देल गेल अछि। विराटनगर राजधानी बनय ई माँग बहुतो राजनीतिकर्मी आ जनभावना अनुरूप रहल। तहिना मिथिलाक साविक राजधानी जनकपुर केर वर्तमान प्रदेशक राजधानी बनायल जाय ईहो जनभावना अनुरूप रहल अछि।


text:
कोलकाता, मार्च ९, २०१६. मैथिली जिन्दाबाद!!
मैथिली भाषा आर साहित्य केर इतिहास मे ऐतिहासिक योगदान करयवाला भारतीय महानगर ‘कोलकाता’ केर वर्तमान फेर सँ मैथिली लेल ओतबे हरियर आ गहिंरगर बनय लागल अछि। एहि नव मंजिल केर दिशा मे कोलकाताक युवा साहित्यकार लोकनिक जतेक प्रशंसा कैल जाय ओ कम होयत।
युवा कवि एवं मिथिमिडिया केर संपादक-संचालक रूपेश त्योथ केर परिकल्पना मे आरम्भ ‘अकास तर बैसकी’ केर २०१६ केर संयोजक चंदनकुमार झा केर नेतृत्व मे कलकतिया मैथिली कविता प्रेमी लोकनिक सत्प्रयाससं वर्ष २०१६ केर तेसर ‘अकासतर बैसकी’ रविदिन तदनुसार ६ मार्च २०१६ केँ कोलकाताक साल्टलेक अवस्थित सिटीसेंटरक सुरम्य प्रांगणमे सफलतापूर्वक आयोजित भेल। एहि गोष्ठीक अध्यक्षता विशिष्ट वैज्ञानिक आ ख्यातिलब्ध साहित्यकार योगेंद्र पाठक ‘वियोगी’ कयलनि।
चन्दन कुमार झाक संयोजकत्वमे आयोजित एहि बैसकीमे आमोद कुमार झा, मिथिलेश कुमार झा, रूपेश त्योंथ, विजय इस्सर, भास्कर झा आ चन्दन कुमार झा अपन-अपन स्वरचित कविताक पाठ कयलनि। अध्यक्ष वियोगी जी सेहो बैसकीक आयोजनपर प्रसन्नता व्यक्त कयलनि तथा स्वरचित कविता पढ़लनि। एकर अलावे मध्ययुगक वैष्णव पद रचयिता राय वसन्त आ बलराम दासक पद, नारायणजीक सद्यः प्रकाशित कवितासंग्रह ‘धरतीपर देखू’क दू टा कविताक आवृति चन्दन कुमार झा कयलनि। तहिना किरण झा, रूपेश त्योंथ आ भास्कर झा चन्दन कुमार झाक बाल कविता संग्रह ‘ बिहुँसि रहल अछि अमलतास’क कतिपय कविताक आवृति कयलनि।
कार्टूनिस्ट सन्तोष मिश्र बैसकीक फॉर्मेटसं आह्लादित भए एकर निरन्तरताक सुभेच्छा व्यक्त करैत जीवनमे कविताक महत्त्व आ कविताक विकास लेल एहि तरहक आयोजनक महत्तापर प्रकाश देलनि। कार्यक्रमक सुरुचिपूर्ण संचालन भास्कर झा कयलनि।
कोलकाता सँ दोसर अनमोल समाचार अछि जे मैथिली साहित्यकार भाइ अनमोल झा ‘मैथिली लघुकथाक स्वरूपः विश्लेषणात्मक अध्ययन’ विषय पर तिलकामाझी विश्वविद्यालय, भागलपुर सँ पीएचडी पूरा कएलनि अछि। एहि उपलब्धि लेल डा. अनमोल झा अपन गुरु (गाइड) डा. केस्कर ठाकुर तथा सह-गुरु (को-गाइड) डा. रविन्द्र कुमार चौधरी केँ धन्यवाद ज्ञापन करैत मैथिली भाषा आ साहित्य केर सेवा मे निरंतर योगदान देबाक प्रतिबद्धता प्रकट केलनि अछि।
तहिना युवा साहित्यकार चंदनकुमार झा अपन कृति ‘धरतीसँ अकास धरि’क बादक अपन काव्य यात्राक दस्तावेजक रूप मे हुनकर छठम पोथी ‘वर्ष २०१६ केर प्रथम भेँट’ केर रूप मे “गामक सिमानपर” कविता संग्रह केँ शीघ्र प्रकाश्य कहैत फेसबुक मार्फत समस्त मैथिली साहित्य जगत् केँ जानकारी करौलनि अछि। विदित हो जे हुनकर साहित्यिक अवदान लेल मैथिलीक प्रसिद्ध सम्मान कीर्ति नारायण मिश्र सम्मान चेतना समिति पटना सँ पहिनहि भेट चुकल छन्हि आर निरंतर अपन लेखनी कार्य सँ ओ मैथिली साहित्य सागर केँ हृष्ट-पुष्ट रखैत आबि रहला अछि।
समस्त कोलकाता संग मिथिलाक साहित्य संसार केँ मैथिली जिन्दाबाद केर तरफ सँ हार्दिक बधाई!! मैथिली जिन्दाबाद!! मिथिला जिन्दाबाद!!